Испания ҳукумати мактаб ўқувчиларига имтиҳонсиз баҳо қўйиб бермоқчи, айрим провинциялар бунга қарши\n19:16 / 20.04.2020\nИспанияда карантин туфайли жорий ўқув йили якунида ўқувчиларни баҳолашнинг ноодатий усули таклиф қилинмоқда: барча ўқувчиларга кейинги ўқув йилига ўтиш учун етарли балл берилиши мумкин.\n15 апрель куни Испания таълим вазирлиги ва маҳаллий ҳокимият вакиллари ўртасида виртуал мулоқот бўлиб ўтди. Унда таълим вазири Исабел Селаа бошланғич, ўрта таълим, мажбурий ўрта таълим ва олийгоҳга тайёрлов босқичи ўқувчиларига кейинги ўқув йилига ўтиш учун етарли баллни бериш таклифини илгари сурди.\nФото: Eduardo Parra / Europa press\nИспания таълим вазири Исабель Селаа\nEl Pais`нинг ёзишича, вазир таклифига асосан, жорий ўқув йили охирида барча ўқувчиларга автоматик равишда кейинги ўқув йилига ўтиш учун етарли балл қўйиб берилади.\nЎқитувчилар ҳар бир ўқувчининг баллини ўқув йилининг дастлабки икки чоракдаги ўзлаштириш кўрсаткичларидан келиб чиққан ҳолда белгилайди.\nЎқувчи баъзи фанлар бўйича якуний имтиҳонлардан ўта олмаса ҳам, бу уларнинг ўқишдан қолдирилишига асос бўла олмайди. Қониқарсиз натижа кўрсатганларга кейинги ўқув йилининг аввалида қайта имтиҳон топширишлари учун имкон берилади.\nБунга сабаб – масофавий таълимдаги муаммолар\nҲукуматнинг бундай таклиф билан чиқишига масофавий таълимдан фойдаланиш имкониятларининг чеклангани сабаб бўлди.\nБир ойдан ортиқроқ вақтдирки, пандемия туфайли испан ўқувчилари уйда қолишга мажбур бўлмоқда.\nМактаблар онлайн ўқитиш воситаларидан фойдаланган ҳолда турли даражада масофавий таълимни ташкил этишга ҳаракат қилишяпти. Аммо барча мактабларда ҳам сифатли масофавий таълимни ташкил этиш ресурсларининг йўқлиги муаммо бўлмоқда.\nШунингдек, испан оилаларининг ҳаммаси ҳам замонавий технологиялардан фойдаланиб, фарзандлари учун масофавий таълимга шароит яратиш имкониятига эга эмас. Бу эса ўқувчиларнинг таълимдан орқада қолишига сабаб бўлиши мумкин.\nУниверситетга кириш имтиҳонлари соддалашиши мумкин\nМамлакатда кейинги ўқув йилида олий таълимга ҳужжат топшириши керак бўлганлар – бачилерато ўқувчилари 8,2 млн нафарни ташкил этади. Статистикага кўра, уларнинг 10 фоизи таълимни уйда масофавий тарзда давом этиш имкониятига эга эмас.\nШуни инобатга олган ҳолда, жорий йилда маҳаллий университетларга кириш имтиҳонларини имкон қадар соддалаштириш таклифи илгари сурилмоқда.\nМактаблар ёзда ҳам ишлаши мумкин\nТаълим бўйича баъзи экспертлар соғлиқни сақлаш тизими изн берган тақдирда мактабларнинг ёзда ҳам ўз фаолиятини давом эттиришини таклиф қилишмоқда.\nБунда оилавий шароит сабабли фанларни уйда ўзлаштира олмаган ўқувчилар ёзда мактабга келиб ўқишлари, спорт билан шуғулланишлари мумкин бўлади.\n«Аксарият оилалар фарзандининг масофавий таълимини ташкил этиш учун етарли имкониятга эга эмас. Фарзанди билан бирга дарс тайёрлаш учун ҳам уларда керакли кўникма ва салоҳият бўлмаслиги мумкин. Бу эса баъзи ўқувчиларнинг таълимдан орқада қолишига сабаб бўлади», дейди «Болаларни қутқаринг» нотижорат гуруҳи тадқиқотчиси Альваро Феррер.\nФото: Santi Burgos/El Pais\nИспан ўқувчилари март ойининг ўртасидан бошлаб уйда онлайн таълим олмоқда\nТаълим мутасаддилари иштирокидаги виртуал мулоқотда ўзлаштиришдан орқада қолган ўқувчилар учун ёзги мактаб ташкил этиш ёки 2020/21 ўқув йилида улар учун қўшимча таълим дастурларини йўлга қўйиш фикрлари ҳам илгари сурилган.\nИспанияда болалар уйдан чиқа бошлашига қачон рухсат берилиши ҳали номаълум. Болаларни карантиндан оддий ҳаётга қайтариш ишлари бўйича кооринатор Хосе Луис Педрейрага кўра, бу жараён босқичма-босқич, аниқ қоидаларга риоя қилган ҳолда амалга оширилиши зарур.\n«Болалар одатий турмуш тарзига қайта бошлаганларида ижтимоий масофаланишга риоя қилиши, кўча анжомларига қўл теккизмаслиги, унинг учун масъулиятни ўз бўйнига олувчи катталар ҳамроҳлигида бўлиши керак», дейди Педрейра.\nҲозирча якдил келишув йўқ\nДаставвал таълим мутасаддилари юқоридаги таклифлар бўйича ягона келишувга эришган бўлса ҳам, кейинги маълумотларга кўра, баъзи провинциялар бу таклифларга норозилик билдирган.\nХусусан, Мадрид, Андалусия, Кастилия-Леон ва Басклар мамлакати марказий ҳукумат таклиф қилаётган ҳужжатга қаршилигини билдирди.\nМурсия бу ҳужжат шартларини бажарса-да, лекин қўллаб-қувватламаслигини маълум қилган. Каталония эса ҳали ўз позициясини билдирганича йўқ.\nПойтахт Мадрид расмийлари Испаниянинг таълим тўғрисидаги LOMCE қонунига асосланган ҳолда иш кўришини билдирган.\n«Қонунга кўра, бачилератонинг биринчи босқич ўқувчилари иккитадан кўп бўлмаган фанни қолдирса, кейинги босқичга ўтиши мумкин. Бачилерато битирувчилари эса барча фанларни тўлиқ топшира олсагина, ўқишни тамомлаган ҳисобланади. Бир неча фанларни қолдирган ўқувчиларга ҳам таълимнинг кейинги босқичига ўтиш имконини бериш бўйича таклифни қабул қила олмаймиз», дейилади Мадрид маҳаллий ҳукумати ахборотида.\nМарказий ҳукумат айрим регионлар норозилигига қарамай, барча ўқувчиларга ўтиш баллини бериш ҳақидаги ҳужжатни тайёрлаш фикридан қайтган эмас. Ҳужжат фақатгина уни қабул қилган ҳудудларда амал қилади.\nЎқув йилини тугатиш борасида мамлакат бўйича якдил келишувнинг йўқлиги турли ҳудудларда баҳолашнинг ҳар хил шаклларини келтириб чиқариши, баъзи ўқувчиларнинг олий таълимга кириш имкониятлари камайишига сабаб бўлиши мумкин.\nМаълумот учун, Испания – 17та автоном провинция ва 2та автоном шаҳардан иборат. Қиролликдаги қайсидир миллат ёки ҳудуднинг мавқейи бошқалардан устун бўлиб қолишига йўл қўймаслик учун ана шундай конституциявий тартиб белгиланган. Давлат шакли расман федерация деб эмас, номарказлашган унитар давлат деб юритилади.\nИспания таълим тизими тўрт асосий босқичдан иборат:\n1. мактабгача таълим;\n2. бошланғич таълим (6 йил);\n3. ўрта таълим:\nмажбурий ўрта таълим – табиий, гуманитар, аниқ фанлар ва тиллар бўйича бирдек таҳсил берилади (4 йил);\nбачилерато – ихтиёрий бўлиб, муайян соҳага ихтисослашган ҳолда ўқитилади. Университетда олий таълимни давом эттирувчилар тайёрлов учун ҳужжат топширади;\n4. олий таълим.


Ўзбекистон — Афғонистон: Икки томонлама муносабатлар равнақида янги босқич — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Jahon/Ўзбекистон — Афғонистон: Икки томонлама муносабатлар равнақида янги босқич\n0 1 513 3 minutes read\nЎтган қисқа давр ичида Ўзбекистон — Афғонистон муносабатлари мутлақо янги босқичга кўтарилиб, икки давлат ва халқнинг узоқ манфаатлари йўлида жадаллашиб бораётир. Ўзбекистон ва Афғонистон раҳбарлари мунтазам учрашув ўтказмоқда. Масалан, жорий йилнинг ўзида Президентимиз Шавкат Мирзиёев Афғонистон Президенти Ашраф ўани билан уч марта — ШҲТ, Ислом ҳамкорлик ташкилоти саммитларида (Остона), БМТ Бош Ассамблеясида (Нью-Йорк) учрашди. Яқин кунларда Афғонистон раҳбари мамлакатимизга расмий ташриф билан келади.\nМаълумки, Ҳаракатлар стратегиясида Ўзбекистон атрофида хавфсизлик, барқарорлик ва яқин қўшничилик камарини яратиш мамлакатимиз ташқи сиёсатининг муҳим вазифаларидан бири сифатида белгиланган. Шубҳасиз, афғон муаммосини ҳал қилиш ва Афғонистонни узоқ йиллик можаролардан сўнг тиклаш ушбу мақсадга эришишда муҳим омил ҳисобланади.\n2017 йил бошида Ўзбекистон ҳукумати делегацияси Кобулга расмий ташриф билан борди. Ташриф давомида Афғонистон Президенти А. ўани, ижро ҳокимияти раҳбари А. Абдулла, ташқи ишлар вазири С. Раббоний ҳамда давлат тузилмаларининг бошқа вакиллари билан музокаралар олиб борилди.\nУнинг якунларига кўра, ҳамкорликни янада ривожлантириш бўйича “йўл харитаси” қабул қилинди. Ушбу ҳужжатнинг ҳаётга татбиқ этилиши маҳсулот айирбошлаш ҳажмини 1,5 миллиард АҚШ долларига етказиш имконини беради. Бундан ташқари, икки дўст мамлакат бизнес-тузилмалари вакиллари томонидан дори воситалари ва тиббиёт буюмларини, “тез ёрдам” автомобиллари, ғалла, маиший электрон техникаларни етказиб бериш бўйича манфаатли битимлар имзоланди.\nЖорий йилнинг 8 ойи давомида ўзаро товар айирбошлаш ҳажми 21,8 фоиз ўсгани, айниқса, диққатга сазовордир. Йил охиригача маҳсулот айирбошлаш ҳажмини 520 миллион АҚШ долларидан 1 миллиард АҚШ долларига етказиш мўлжалланаётгани ҳамкорлик алоқалари чуқурлашиб бораётганидан далолатдир.\nЎзбекистон ва Афғонистон савдо-иқтисодий алоқаларни изчил кўпайтиришга интилаётганини алоҳида қайд этиш жоиз. Мисол учун, жорий йилда Ўзбекистондан Афғонистонга йилига 300 минг тонна минерал ўғит, 2 минг дона қишлоқ хўжалиги техникаси, 250 минг тоннагача ғалла ва афғон бозорида талаб юқори бўлган бошқа маҳсулотларни узоқ муддатли етказиб бериш бўйича келишувларга эришилди.\nЮртимизда афғонистонлик сармоядорлар иштирокида 70 та, шу жумладан, 100 фоиз чет эл капитали иштирокида 20 та корхона фаолият кўрсатаётгани ҳам қўшни мамлакат тадбиркорларининг ўзбекистонлик шериклари билан ўзаро манфаатли ҳамкорликни йўлга қўйишдан манфаатдор эканлигини кўрсатади. Бугунги кунда мамлакатимиз бозорида хизматлар, савдо, қурилиш материаллари ишлаб чиқариш соҳаларида Афғонистоннинг 12 та компанияси фаолият олиб боради.\nИкки мамлакат вазирлик ва идоралари раҳбарларининг учрашувлари ҳам фаоллашди. Хусусан, жорий йилнинг ноябрь ойида Афғонистон Президентининг МДҲ мамлакатлари ҳамда Россия Федерацияси билан ҳамкорликни ривожлантириш бўйича махсус вакили -Муҳаммад Шокир Коргар Ўзбекистоннинг қатор вазирлик ва идораларида музокаралар олиб борди. Икки томонлама учрашувлар кун тартибидаги муҳим масалалардан бири савдо тўғрисидаги, транзит соҳасида ҳамкорлик тўғрисидаги битимларни тайёрлаш бўлди. Ушбу ҳужжатлар ўзаро товар айирбошлаш ҳажмини сезиларли даражада оширишга қаратилган.\nЎзбекистон ва Афғонистон ўртасида транспорт-логистика алоқаларини ривожлантириш ҳақида сўз борар экан, ушбу соҳада ижобий натижалар қўлга киритилаётганига гувоҳ бўлиш мумкин. Аввалроқ, Ўзбекистон Афғонистон учун стратегик аҳамиятга эга бўлган лойиҳани амалга оширди, яъни Ҳайратон — Мозори Шариф темир йўлининг 75 километрини қуриб берди.\nҲозирги кунда бир қатор лойиҳалар ўрганиб чиқилмоқда. Биринчидан, бу Мозори Шариф — Ҳирот темир йўли бўлиб, мамлакатимизнинг Афғонистон ижтимоий-иқтисодий тикланишида муҳим ҳисса бўлиб хизмат қилади. Ушбу лойиҳани рўёбга чиқаришга доир масалалар Афғонистон раҳбарининг мамлакатимизга ташрифи давомида муҳокама қилиниши кутилаяпти. Мазкур йўналишда, шунингдек, электр узатиш линияси ва автомобиль йўлини барпо этиш кўзда тутилаяпти.\nТомонларнинг ушбу соҳадаги муносабатларни ривожлантиришга бўлган -интилишларини икки мамлакат тарихида биринчи марта Кобулдан Тошкентга тўғридан-тўғри авиақатновларнинг йўлга қўйилгани ҳам тасдиқлайди. Мазкур йўналишда биринчи ҳаво қатнови шу йилнинг 29 ноябрь куни йўлга қўйилди. Авиақатнов жорий йилнинг 8 декабридан доимий равишда амалга оширилиши кутилаяпти.\nИкки мамлакат ўртасида дўстона муносабатларни мустаҳкамлашда маданий-гуманитар ҳамкорликни ривожлантириш муҳим ўрин тутиши, шубҳасиз. Ўзбекистон ва Афғонистон чуқур тарихий, маданий ва гуманитар ришталарга эга. Буни афғон заминида буюк аждодларимиз, жумладан, Абу Райҳон Берунийнинг ўазнада, Алишер Навоийнинг Ҳиротда, Заҳириддин Муҳаммад Бобурнинг Кобулда дафн қилингани ҳам тасдиқлайди. 2016 йилда Бобур номидаги халқаро жамоат фонди раиси раҳбарлигидаги Ўзбекистон делегациясининг Ҳирот шаҳрига ташрифи чоғида Алишер Навоий мақбараси атрофидаги ҳудуд кўкаламзорлаштирилди ва ободонлаштирилди. Шунингдек, Камолиддин Беҳзод мангу қўним топган жой таъмирдан чиқарилди.\nИлм-фан ва таълим соҳасида ҳамкорлик ҳам мустаҳкамланмоқда. Ҳукумат қарори билан Ўзбекистон Республикаси Олий ва ўрта махсус таълим вазирлиги қошида Афғонистон фуқароларини ўқитиш бўйича таълим маркази ташкил қилинаяпти. Янги марказ Сурхондарё вилоятининг Термиз туманида жойлашади. Унинг асосий вазифаси олий, ўрта махсус, касб-ҳунар таълими дастурлари бўйича кадрлар тайёрлаш, шунингдек, афғон мутахассисларини қайта тайёрлаш ҳамда малакасини ошириш ҳисобланади. Таҳсил олувчиларнинг яшаши учун қулайлик яратиш мақсадида тегишли инфратузилмага эга бўлган талабалар шаҳарчасини ташкил қилиш кўзда тутилаяпти.\nШуни қайд этиш керакки, Ўзбекистон ва Афғонистон муносабатларининг ривожланиши халқаро экспертлик-таҳлилий доираларда ҳам юксак баҳоланмоқда. Экспертларнинг қайд этишича, Ўзбекистоннинг Афғонистон билан ҳамкорликни ривожлантириш бўйича янги ёндашувлари Марказий Осиёда минтақавий хавфсизликни мустаҳкамлашга хизмат қилади. Бундан ташқари, уларнинг фикрича, Ўзбекистон -Республикаси Президентининг Афғонистон Ислом Республикаси бўйича махсус вакили институти таъсис этилгани ҳам Тошкент Афғонистон масаласига устувор эътибор қаратаётганини тасдиқлайди. Ўзбекистон Афғонистонда ижтимоий-иқтисодий лойиҳаларни амалга ошириш орқали ушбу мамлакатда вазиятни барқарорлаштиришда муҳим роль ўйнайди.\nХулоса ўрнида айтганда, Ўзбекистон ва Афғонистон ўртасида икки томонлама муносабатлар барча йўналишда, жумладан, савдо-иқтисодий, транспорт-логистика ва маданий-гуманитар соҳаларда жадал ривожланиб бораяпти. Шубҳасиз, Тошкент шаҳрида бўлиб ўтадиган олий даражадаги учрашувлар нафақат Ўзбекистон ва Афғонистон -халқлари фаровонлиги йўлида икки томонлама муносабатларни тараққий эттиради, балки бутун Марказий Осиё минтақасида хавфсизликни мустаҳкамлаш ва барқарор тараққиётга эришишга улкан ҳисса қўшади.\nШавкат АБДУХАЛИЛОВ, Ўзбекистон Республикаси Президенти ҳузуридаги Стратегик ва минтақалараро тадқиқотлар институти етакчи илмий ходими.\nПутин Сурияга берилган зарбаларни кескин тарзда изоҳлади\nПеруда сув тошқини оқибатида 100 дан ортиқ одам ҳалок бўлди\nШимолий Корея "махсус тактик қўшинлар"ни яратди\nАфғонистон Россиядан ёрдам сўраб мурожаат этди


Мисрда икки поезд тўқнашиб кетди\n19 май 2021, Тошкент вақти: 01:57\nМисрда темир йўлда содир бўлган ҳалокат оқибатида, дастлабки маълумотларга кўра, 3 киши ҳалок бўлган, 30 дан зиёд одам тан жароҳати олган.\nАйни пайтда қутқарувчилар ва шифокорлар бу рақам яна ошиши мумкинлиги айтмоқдалар.\nМазкур бахтсиз ҳодиса Миср жанубидаги Фаюм шаҳрида содир бўлган.\nМаълумотларга кўра, темир йўл ишчилари йўналишни ўзгартиришни ёддан чиқарганлар ва икки поезд бир-бирига қарама-қарши ҳаракат қила бошлаган.\nҚутқарувчилар ҳозир ҳам ҳалокат содир бўлган жойда ўз ишини давом эттирмоқдалар.


Халқаро бахшичилик санъати фестивали олдидан матбуот анжумани ўтказилди - Халқ сўзи\n16:38 29 Март 2019 Жамият\nЎзбек халқ достонлари аждодларимизнинг узоқ ўтмиши, маданий ҳаёти ва миллий қадриятларини ўзида мужассамлаштирган бўлиб, бу ўлмас, номоддий маданий меросимиз бугунги кунда ҳам юксак қадрланмоқда. Бахшичилик санъатининг сержило ижро намуналари тингловчига катта завқ-шавқ бағишлаши билан бирга кишиларни яхшиликка чорловчи, маърифат тарқатувчи, ёш авлод қалбида эзгу фазилатларни уйғотувчи маънавий тарғибот манбаи вазифасини ўтаб келаётир.\nАна шу ўлмас қадриятларимизни асраб-авайлаш, халқ достонларининг ранг-баранг намуналарини юртимиз ҳамда халқаро миқёсда кенг тарғиб қилиш мақсадида илк бора Термиз шаҳрида Халқаро бахшичилик санъати фестивали ўтказилади. Ушбу нуфузли анжуманни ОАВ орқали мамлакатимиз аҳолиси ҳамда халқаро миқёсда кенг ёритиш учун матбуот гуруҳи шакллантирилиб, унинг фаолияти йўлга қўйилди. Матбуот хизмати фаолиятини самарали ташкил этиш учун Адиб Собир Термизий номидаги ахборот ресурс марказида зарурий шароитлар муҳайё этилди. Навбатдаги матбуот анжуманида маҳаллий ҳамда республика ОАВ лари ходимлари иштирок этишди.\nАнжуманда маълум қилинганидек, шу йил 5-10 апрель кунлари Термиз шаҳрида ташкил этиладиган Халқаро бахшичилик санъати фестивали ЮНЕСКО шафелиги остида ўтказилади. Фестивалга 86 та хорижий давлат вакиллари иштирок этиши кутилмоқда. Айни пайтда Тошкент ва Термиз шаҳарида фестивалга тайёргарлик кўриш ва уни ўтказиш бўйича ишчи гуруҳлари фаолият олиб бормоқда.Унинг таркибига юксак касбий маҳоратга эга бўлган сценарист, режиссёр, балетмейстерлар, саҳна рассомлари, истеъдодли ёш санъаткорлар жалб этилган.\nХалқаро анжуман иштирокчиларининг чиқишлари юқори малакали мутахассислар, таниқли санъат ва маданият арбоблари, олимлар,шунингдек, иштирокчи давлатларнинг соҳа намояндаларидан иборат халқаро ҳайъати томонидан баҳоланади. Унда достончилик санъати намояндаларининг асл миллий хусусиятлари, куй, нағма ва термаларнинг бадиий-эстетик жиҳатлари, ўзига хослиги, халқи жрочилиги усулларини эгаллаганлик даражаси, кийиниши, саҳна маданияти, либосларидаги бадиий безакларнинг миллий анъаналарга мослиги, анъанавий мусиқа асбобларидан фойдаланиш жиҳатларига алоҳида эътибор қаратилади.\nМаълумот ўрнида, Халқаро бахшичилик санъати фестивали ғолиблари турли даражадаги диплом, ҳайкалча ҳамда пул мукофотлари билан тақдирланади. Жумладан, халқаро танловнинг 1-ўрин соҳиби ( ҳар бир йўналиш бўйича) 10 000, 2-ўрин соҳиби 7000, 3-ўрин эгаси 5000 АҚШ доллари миқдорида пул мукофоти билан рағбатлантирилади. Бундан ташқари “Энг ёш бахшичилик санъати иштирокчиси”, “Мухлислар эътирофига сазовор бўлган энг яхши иштирокчи”, “Энг яхши чолғу ижрочиси” каби номинациялар бўйича ҳам ғолиблар аниқланиб, улар пул мукофоти ва махсус диплом билан тақдирланади.\nФестивалга тайёргарлик доирасида Термиз шаҳри ва туманлар марказида катта ҳажмдаги қурилиш, бунёдкорлик, ободонлаштириш ва кўкаламзорлаштириш ишлари бажариляпти. Термиз темир йўл вакзали капитал таъмирланиб, Термиз халқаро аэропорти биноси янгидан бунёд этилди. Асосий тадбирлар бўлиб ўтадиган майдонда Алпомиш ҳайкали ўрнатилди. Бу ерда бир неча катта-кичик саҳналар барпо этилди. Қорақалпоғистон Республикаси, Тошкент шаҳри ва вилоятлар рамзий қўрғонлари қад ростламоқда. Кўча ва хиёбонлар, кўп қаватли кўплаб турар-жой бинолари жорий таъмирланди. Фестивалга оид панно ва рекламалар, суратлар, электр нури билан узатиладиган ёзувлар ўрнатилди. Бахшичилик санъатига оид турли кўргазмалар тайёрланди, миллий созлар, либослар, ҳунармандчилик буюмлари, тасвирий ва амалий санъат асарлари, ҳайкалтарошлик намуналари фестивалга тахт ҳолга келтирилди.\nФестиваль иштирокчилари учун ўзбек, инглиз ва рус тилларида 37 турдаги туристик масканлар буклетлари,бахшичилик санъатига бағишланган рисола ва Термиз шаҳрининг сайёҳлик харитаси тайёрланди. Вилоят тарихи ва маданиятига оид 2 та китоб, 6 турдаги буклет, “Кўҳна Термиз”,”Замонавий Термиз”ҳамда бахшилар тўғрисида фотоальбомлар, шунингдек, Шоберди бахши Болтаевнинг “Малла савдогар”, Абдуназар Поёновнинг “Олтин қовоқ”, Умир шоир ва Авлиёқул Мардонақул ўғлининг “Алпомиш” достонлари 1000 нусхадан босилиб чиқди. Фаёзтепа, Кампиртепа, Султон Саодат ва Ал Ҳаким ат Термизий мақбараси каби тарихий обидалар қайта таъмирланди.\nБўлиб ўтган матбуот анжуманида Халқаро бахшилик санъати фестивалини ОАВ ёритиш билан боғлиқ чора-тадбирлар режаси ишлаб чиқилди. Журналистларни қизиқтирган саволларга батафсил маълумотлар берилди.\nШунингдек, журналистлар Адиб Сибир Термизий номидаги вилоят ахборот ресурс марказидаги матбуот маркази, Термиз археология музейида ташкил этилган халқ бахшилари ҳаёти, фаолиятига оид кўргазма ҳамда асосий тадбирлар бўлиб ўтадиган тантаналар майдонида уюштирилган медиатурда иштирок этиб,фестивалга тайёргарлик ишлари билан яқиндан танишишди.\nИлҳом Раҳматов, “Халқ сўзи”мухбири.


Она ва бола тақдири ёхуд 1 сўм эвазига 10 сўм - Farzand.uz\nОна ва бола тақдири ёхуд 1...\nОна ва бола тақдири ёхуд 1 сўм эвазига 10 сўм\nFeruza 20.01.2017 08:28 491 01\n“Москва шаҳрига келиб, мўмай даромад топаман деб виждонини сотаётган ватандошларимизни ҳар ерда ва ҳар соҳада учратдим. Қўшни давлатдагилардан хафа бўлмасак ҳам бўларкан. Тўғри, яхши одамлар озчилик бўлса-да, бор. Эрим билан Россияда ҳалол пул топиш илинжида кўп қийналдик. Фарзанд кўрдик. Бироқ уйга қайтиш орзу бўлиб қоладигандек туюларди. Ота-онамга “қийналяпмиз” дейишга тортиндим. Кўп фарзандли оилада катта бўлдим. Оғирлигим тушмасин деб, индамадим.\nМосквада 4 йилдан ошиқ вақт яшадик. Қизим дунёга келди. У 2 ёшга тўлганида зўрға йўлга ва яна майда-чуйдага пул йиғдик. Октябрь ойлари охирларида совуқда кийналмайлик деб шошилинч уйга қайтишга қарор килдик, лекин самолёт ва поездларга чипталар нархи ошиб кетар экан. Ҳисобласак, пулимиз етмади. Шунча йил ўтиб, шу аҳволда уйга қайтишга эрим ор қилгани учун қайтмаганимиз менга алам қиларди. Тўғри, уни ҳам тушунаман. “Ўзим уй олай, қўни-қўшниларим ўзига тўқ, мен эса 36 ёшга кириб ҳеч нарсага эриша олмадим”, деб эзиларди. Оддий оиланинг фарзанди бўлгани ва отасиз ўсгани боис онаси ҳамда сингилларини боқиш учун 16 ёшидан бери ҳар юртда дарбадар нон топишга ўрганган. Мен эса нима бўлса ҳам, уйга қайтишни ўйлардим. Ўзга юртда пул сочилиб ётмаслигини, қора терга ботиб ишласанг ҳам ўз Ватанимиздагидек барака ҳеч қаерда йўқлигини тушунтира олмадим. Шу тариқа уйга автобусда қайтишга қарор қилдик. "Одноклассники" ижтимоий тармоғидан ҳайдовчиларнинг телефон рақамларини олдик. Билет нархи 4500 рубль дейишди. Хурсанд бўлдик. Йулкирага етади. Қолганини уйга олиб бориб, ҳеч бўлмаса, қўй сўямиз деган ниятда йўлга чиқдик. Совға-саломлар ҳам олдик. Автобус бекати бир кўримсиз чекка жойда экан. Кўнглим ноқонуний йўл билан олиб кетишларини сезди. Кўча совуқ, ҳамма ёқни қор қоплаган. Ҳарорат 18 даража совуқ эди. Ўтиришга на вокзал ва на шароит бор. Бу ёқда қизимнинг тоби қочганга ўхшади. Кўп инжиқлик қила бошлади.\nТелефон қилган одамимиз умуман ҳайдовчи эмас, даллол бўлиб чиқди. Бизга ўхшаб алданиб йўлга чиққан одамларнинг сони 100дан ошиб кетди. Автобус ўриндиқлари эса 54 кишига мўлжалланган. У ҳам майли. Йўлкира ҳақи автобусга чиққанда ошиб кетди. 1000 рубль қўшса, ўриндиқда ўтириб кетиш. 7 соат совуқда автобус юришини кутдик. Уч кунда кириб борамиз, деб ваъда беришди. Аммо уч кун эмас, олти кунда етиб келишди. Йўлда ГАИ тўхтатса ҳайдовчи паспортларни йиғиб олиб, “ГАИ сўраяпти, ҳаммангизни милицияга топширмоқчи” деб, яна ҳар бир йўловчидан пул йиғиб олди. Мени эса чегарадан яна Москвага қайтаришди. Қизимни олиб ўтиш учун ҳужжат олмаган эканман. Тиқилинч автобусда чегарага уч кунда етиб бордик. Орқага қайтишга эса яна бир куним кетди. Эрим чегарадан ўтиб кетди, чунки унга муҳр уриб бўлишган эди. Бир танишимникига келиб тунадим. Элчихонадан ҳужжат қилдириб, яна йўлга чиқдим. Шошилинч самолётларнинг чипта нархи 1000 АҚШ долларига тенг бўлиб қолгани учун яна ана шу ёлғончи автобусчилар олдига бордим, чунки қизимни сал шамоллатиб қўйибман. Тезроқ уйга бориб даволатаман, деб шошгандим. Даллолларга аҳволимни тушунтирдим. Улар яна бир талай ваъдалар билан автобусга чиқаришди...яна ўша манзара. Пулини қайтариб сўраганларнинг пулини қайтармай, ҳар хил баҳоналар топишарди. Уларни ўзбеклар дейишга тилим бормайди. Бу сафар ҳам фирибгарларга учрадим. Ҳаммадан ГАИга, чегарадан ўтишни баҳона қилиб, яна мажбуран пул йиға бошлашди. Ҳақоратлар эса қалбга оғир ботди. Уч кунда Қозоғистон чегарасига етганда индамай тушиб кетишди. Ҳаммамиз йўлдан чарчаганимиз, совуқда қолганимизга эътибор бермадик. Қизим билан йулда қанча юрган бўлсак, бирор марта ҳам туз тотмадик. Қизимнинг кўзлари шиша бошлади. Унинг оғирлашиб кетаётганини кўриб, нима қилишимни билмай, Худодан йўлимизни очиқ қилишини сўрардим. Ҳайдовчи шу тариқа 11 соат чегара бошида турди. “Пул йиғмагунларингча юрмайман”, деб туриб олди. Кўпчиликнинг пули тугаган. Орамиздан бир мард чиқдики, ҳаммамиз учун пул тўлаб, Қозогистонга ўтиб олдик. У ерда яна муаммо чиқаришди. Шу тариқа Ўзбекистон чегарасига етиб келдик. Қизим эса ҳушсиз ётарди. Ёнимда бир тийиним ҳам қолмаганди. Кўзимдаги ёш тинмасди, ҳеч ким қайрилиб ҳам қарамайди. Мухаммад Али деган чегарачи қўлига тушганимда чидолмай уришиб кетдим.\nҲаммани яна олти соат бир совуқ хонага тиқволиб, пул бермасак ўтиб кетолмаслигимизни айтди. Яхши одамлар орамизда бор экан. Бир йўловчи йигит мен учун ҳам пул тўлади, лекин пули йуқлар ҳисобига яна ушлаб ўтиришди. Боламни касаллигини айтсам, ёмон сўзлар билан сўкишди. Пули йўқлардан учтаси қолганида бизларни қўйиб юборишди. Чегарада эса олиб ўтадиган одам йўқолиб қолди. Болам билан ўзим бир амаллаб ўтиб олдик.\nЭнг ачинарлиси, шу ишларнинг барчасини ўзбеклар қилаётгани эди. Аллоҳга шукрки, уйга етиб келдим. Турмуш ўртоғим андижонлик бўлгани учун ўша ердаги шошилинч тиббий марказга қизимни кўрсатдик. Дарҳол касалхонага ётқизишди. Бироқ шундай катта, замонавий жиҳозлар билан таъминланган марказда қизимга ташхис қўя олишмади. Кўзларимдан алам ва дард қуйилиб келарди. Шифокор бўлиб, оқ халат кийган бу кимсалар дастидан “дод” дегим келарди. “Бошқа шифохонага олиб боринг” дейишди. Биз Андижонда болаларга мўлжалланган барча шифохоналарга бордик. Бирорта малакали шифокор топа олмадик. “Биз ташҳис қўя олмаймиз” дейишди. Қизимнинг аҳволи эса оғирлашарди. Зудлик билан Тошкентга келдик. Қизимнинг аҳволи ўта оғирлашди. Ундан айрилиб қолишдан қўрқардим. Турмуш ўртоғим эса ўзини ўққа-чўққа урар, ичидан йиғларди. Тошкентда дарҳол неврология бўлимига ётқизишди. У ердаги тўрт кунлик муолажа ҳам натижа бермагач, қонини текшириш учун Гематология илмий текшириш институтига жўнатишди. Тўртта ташҳис қўйишди: юз параличи, кўзлар шиши - экзофтальм, сепсис ва оқ қон. Бу ерда дарҳол жонлантириш бўлимига ёткизишди. Даволаш курсини зудлик билан бошлаш ва қон тромбалар қуйиш кераклигини айтишди. Аммо қўлингизда пулингиз бўлмаса ёки юқоридан кимдир қўнғироқ қилмаса, оқ халат кийганлар ҳаёт билан курашаётган қизалоққа бир буюмдек муносабатда бўлар экан. Худди шу паллада дунёга сиғмадим. Фарёд чекишимга бир баҳя қолганда Яратган Эгам одам қиёфасидаги фаришталарини менга рўпара қилди. Дарҳол дори дармонлар келтирилди, юқоридан ҳам қўнғироқ қилишди.\nҚизим кўзларини очди. У ўзига келди. Худога шукрки, Аллоҳ умр берди. Энг катта хавф ортда қолди. Бахтимга ота-онам сотиладиган нарсаларини сотиб, қизимни даволашга кўмаклашишди. Бироқ бу касалликнинг давоси ҳали узоқ чўзилиши ва қайталамаслиги учун даволаш курсларини давом эттириш керак экан. Айни пайтда эса бунга ҳеч қандай шароитим йўқ. Шунинг учун Сиз азизлардан ёрдам сўрашга жазм қилдим.\nШу фурсатдан фойдаланиб, фаришта қиёфасидаги яхши инсонларга бир умр раҳмат айтаман, дуо қиламан. Аллоҳ ҳаммамиздан рози бўлсин!”\nАёлнинг дардларини оққа кўчирувчи - Хуршид Далиев\nҚуръони Каримда бу солиҳ амал ҳар бири юз донали етти бошоқли донга ўхшатилади. “Аллоҳ йўлида молларини эҳсон қилувчилар (савобининг) мисоли бир донга ўхшайдики, у ҳар бир бошоғида юзтадан дони бўлган еттита бошоқни ундириб чиқаради. Аллоҳ хоҳлаган кишиларга (савобини) янада кўпайтириб беради. Аллоҳкарами кенг ва билимли зотдир”.\nҚизчага моддий ёрдам кўрсатишни истовчилар учун\nҲисоб рақами: 2311 8000 4000 0084 7001\nКарта рақами: 8600 0203 7698 1135\nБатафсил маълумот учун телефон: +998903709284 (Соҳиба, қизчанинг онаси)


МАГАТЭ: Ўзбекистонда АЭС учун майдон ҳали йўқ / Янгиликлар, фикрлар, воқеалар | Ўзбекистон\n21 август 2019 261 0\nЎзбекистонда АЭС қурилишига старт (муҳандислик тадқиқотларини бошлаш) мамлакатимиз ва Россия президентлари томонидан 2018 йил 19 октябридаёқ берилганига қарамасдан, бугунги кунга қадар АЭС учун ҳамон майдон йўқ – бу ҳақда журналистларга 19 октябрь куни Атом энергияси бўйича халқаро агентлик - МАГАТЭ (International Atomic Energy Agency - IAEA) бош директорининг ўринбосари Михаил Чудаков маълум қилди. У бошчилик қилаётган миссия душанбадан бошлаб Ядро физикаси институтида, ММФИнинг Тошкент филиалида (у ерда очилишга тайёргарлик кўришмоқда) ва ЎзАтом агентлигида расмий учрашувларни олиб бормоқда. Шунингдек жаноб Чудаков талабаларга маърузалар ўқиш ниятида. Ташрифнинг илк кунида эса шундай маърузани мактаб ўқувчиларига ўқиди. Бу таълим соҳамизда ҳали ҳаммаси йўқотилмаганини исботлаган жуда таъсирли воқеага айланди. Бу ҳақда ахборот агентликларининг хабарларида ўқишингиз мумкин, anhor.uz эса олий миссиянинг кадр ортидаги воқеалари ҳақида сўз юритади.\nЭнергетика вазирлигимизнинг фикри: АЭСсиз илож йўқ\nЖаноб Чудаковнинг АЭС қурилиши учун майдон йўқлиги ҳақидаги мулоҳазасига Энергетика вазирлигининг ходимлари дарров жавоб беришди: “Тадқиқ қилинган учинчи, Тускан кўли ёнидаги майдон “тақиқловчи” омилларга эга эмас. Фақат ҳужжатлар расмийлаштирилса бас”. Ишонтиришди. Бир ой олдин энергетика соҳасидаги ислоҳотлар бўйича Халқаро форумда энергетика вазирининг ўринбосари Шерзод Хўжаев яқин келажакда атом электр станциясисиз Ўзбекистон халқ хўжалиги фаолият кўрсата олмаслигидан яққол далолат берувчи рақамларни эълон қилганди. Ушбу рақамлар бугун ҳам жаноб Чудаков билан суҳбатда яна бир бор янгради, у эса ўз томонидан МАГАТЭ статистикаси билан тасдиқлади.\nЖаноб Хўжаевнинг сўзларига кўра, бу йил кутилаётган электр энергиясини етказиб бериш ишлари қарийб 60 млрд кВт⋅соатни ташкил қилади. Мамлакат бўйича электр энергияси истеъмолининг ҳар йиллик ўсиш прогнози қарийб 6-7% ни ташкил қилади. Яъни 2030 йилга келиб эҳтиёж 112 млрд кВт⋅соатдан ошади, буни қондириш учун эса Ўзбекистон кафолатли тарзда 121 млрд кВт⋅соат электр энергиясини ишлаб чиқариши лозим (нега халқ хўжалигининг режали эҳтиёжларини қоплаш учун бу режадан анча кўпроқ ишлаб чиқариш кераклиги ҳақида сал кейинроқ гапирамиз. Бу энергетика хўжалигимиздаги ғаройиб нарсаларнинг ҳали ҳаммаси эмас...)\nҚуйида барча маълумотларни мегаваттлар (МВт)да берамиз – унда ноллар кўп, лекин улар аниқлик учун керак. Гап шундаки, камчиликлар яширилиши керак бўлган шонли совет анъанасига кўра, амалдорлар маълумотларни гигаваттлар (ГВт)да беришади. Мақтанадиган пайтда эса – МВт ларда, чунки бу рақамлар 1000 баравар кўп бўлиб, раҳбариятда ижобийроқ таассурот қолдиради.\nБугунги кунда мамлакат энерготизими эга бўлган қувват – 12400 МВт ни (бу мамлакатдаги 48 та электр станциясининг умумий қуввати ) ташкил қилади. 2030 йилга келиб иқтисодиётни тиклаш ва ривожлантириш бўйича режаларни таъминлаш учун 31000 МВт ишлаб чиқарувчи қувватлар керак, шу жумладан авж нуқтадаги юкламаларни қоплаш учун 5000 МВт дан ортиқ тартибга солувчи қувватлар ҳам. Деярли бажариб бўлмайдиган вазифа: яқин беш йил ичида умумий қуввати 6700 МВт бўлган иссиқлик станцияларидаги эскирган энергоблокларни чиқариш кўзда тутилган. Буни компенсациялаш учун янги энергоблокларни киритиш зарур бўлади, иссиқлик станциялари ҳолатида эса бу $ 35 млрд туради. Ёки “буюк келажак” бўйича барча режаларимиз ҳақида унутиш керак бўлади.\nАгар биз АЭСни $ 11 млрд га қурсак, бу вазифа амалга оширса бўладигандай бўлиб кўриняпти. Унда 2030 йилга келиб ишлаб чиқарувчи қувватлар тузилмаси қуйидагича бўлади: 1) табиий газдан фойдаланадиган энергоблоклар – 16300 МВт ёки умумий қувватнинг 51% (ҳозир – 33%), 2) ГЭС – 3800 МВт ёки деярли 12% (ҳозир – 16%), 3) кўмирда ишлайдиган энергоблоклар – 2600 МВт ёки 8,2% (ҳозир – 11%). Ва (дўмбиралар товуши!) АЭС қуввати 2400 МВт ни ёки зарур қувватнинг 7,5% ни ташкил қилади. Бу “атомли” фоизлар, бугун унчалик катта бўлиб кўринмаса-да, асосийси режаларимиз бажарилишига ишонч беради. Ахир келгусида, ҳозирча Энергетика вазирлиги ходимларининг норасмий сўзларига кўра, бу АЭСнинг яна 2 та блоки қурилади. Айнан улар ўсаётган иқтисодиётнинг салмоқли эҳтиёжини қоплайди (у пайтда энди “газ-кўмир-гидро”га янги умидлар қолмайди).\n“Радиация” ҳақидаги қўрқинчли ҳикояларни ёқтирадиганлар учун – қисқача. МАГАТЭ статистикаси бўйича бир йилда самолётда олти марта парвоз қилган киши шунча вақт ишлаган АЭС операторига қараганда кўпроқ радиация олар экан…\nЛекин барибир: балки шамол ва қуёш электр станцияларини (ЭС) қурган маъқулдир?\nМанзара тўлиқ бўлиши учун шамол ва қуёш электр станциялари (бугун улар мамлакатда умуман йўқ) мамлакатдаги барча станциялар умумий қувватининг 5,3% гачасини ва 15% ни бериши мумкин. Эҳтимол эътиборни шундай ЭСни қуришга қаратган яхшироқдир? Уларга ҳозир ном ҳам топишган – “яшил энергетика”.\nАммо мана шу ерда жаноб Чудаковнинг фикри янграши керак (уни МАГАТЭнинг ҳам фикри деб ҳисоблаймиз). Албатта, унинг ташкилоти шамол ва қуёш ЭСни ишлаб чиқарувчи фирмаларга рақобатчи. Энг аввало: бу ЭС энергияни тармоққа эмас, балки аккумуляторларга беради. Жуда нуфузли бир фирма бизга таклиф қилаётган қуввати 20000 МВт бўлган шамол ЭСни қуриш учун эса 1000 та темир йўл вагонига сиғадиган миқдорда аккумулятор керак бўлади. Энг кулгулиси шундаки, бизнинг потенциал етказиб берувчиларимиз шамол ЭСнинг қийматига аккумуляторлар нархини киритмаган! Биз уларни бошқа шартнома бўйича харид қилишимиз керак экан, нархи эса ЭСнинг ўзиникидан ҳам каттароқ. Бизга таклиф қилишаётган 7 МВт лик шамол генератори ўзи нималигини биласизми? Бу эски телеминорамиз баландлигидаги, парракларининг узунлиги 160 метр бўлган улкан иншоот. Бунинг устига ушбу баҳайбат иншоот жуда ёқимсиз гувиллайди, ер вибрациялаб туради (барча қуртлар юзага чиқади). Агар сиз Шимолий денгиз соҳили бўйлаб самолётда учиб кўрган бўлсангиз, унда пастда шундай шамол генераторларининг улкан миқдорини кўргансиз. Шамол ЭС у ерда бор, лекин одамлар кетиб қолган – чидай олмаган (бу менинг шахсий таассуротларим).\nУшбу даҳшатли манзара якунида – қуёш ЭС ҳақида, ҳозир уларни барпо этиш бўйича музокаралар авжида. Бунинг устига улар бизга ўзимиз қуёш ЭС учун панеллар ишлаб чиқаришни йўлга қўйишни таклиф қилишмоқда. Бунда 2008 йилдан бошлаб қуёш панелларини ишлаб чиқарувчи корхоналар Европа, Япония ва Америкадан Хитой, Малайзия, Филиппин ва Тайванга кўчганини камтарлик билан айтишмаяпти.\nБугун қуёш модулларининг деярли ярми Хитойда ишлаб чиқарилади. Мана сизга бир воқеа: 2011 йил августида Jinko Solar Holding Co. компаниясига (дунёдаги энг йирик компаниялардан бири) тегишли Чжэцзян провинциясида жойлашган завод ўткир кислотани завод ёнидан оқиб ўтадиган дарёга ташлаган. Бунинг натижасида даставвал балиқлар нобуд бўлган, кейин чорва, сўнгра одамлар касал бўла бошлади. Сабаби: қуёш панелларини ишлаб чиқаришда мишяк, хром ва симоб қўлланади. Панеллар таркибида эса қўрғошин, мис, галлий ва кадмий мавжуд. Амалдорларимизнинг бу заҳарни аҳолиси кўп мамлакатга олиб ўтмасликка ақли етса, яхши. Ахир ЭСларда катта майдонларга монтаж қилинган, “сотиб олинган” панеллар ҳам табиий ҳарорат режимини бузади. Бизга қуриган Орол каммиди?\nИслом Тараққиёт банкининг фикри\nҲозирнинг ўзидаёқ ишлаб чиқарилган электр энергиясини барқарор етказиб беришни таъминлаш учун мамлакатга 2,7 минг км юқори вольтли электр узатиш линиялари (ЭУЛ)ни бир вақтнинг ўзида 9 та янги кичик станция билан бирга қуриш зарур. Бу $ 2,4 млрд. туради. Бундан ташқари, мавжуд трансформатор кичик станцияларини ва 140 минг км дан ортиқ тақсимловчи тармоқларни реконструкция қилиш талаб этилади, бу эса яна $ 9,9 млрд. дегани.\nЮқорида тилга олинган халқаро форумда ушбу инвестициялар ҳақида гапирар экан, жаноб Хўжаев қуйидаги тафсилотга рўйирост аниқлик киритди: “Табиийки, бизда бундай маблағлар йўқ. Электр энергетикаси соҳасига йўналтириладиган инвестицияларнинг ушбу ҳажми давлат компаниялари ҳисобидан амалга оширилиши мумкин эмас. Биз хусусий инвестицияларни жалб этишга эътибор қаратамиз”.\nХусусий банклар ва фондлар қаерда қайтариладиган кредитни кўрса, инвестицияларни ўша ерга йўналтиради. Ҳеч ким пешана терини тўкиб топган пулини тубсиз қудуққа ташламайди. Мана шу бизнинг ҳозирги катта муаммомиз. Юқорида бу йил зарур бўладиган 60 млрд кВт⋅соат учун ЭС камида 65 млрд кВт⋅соат электр энергиясини ишлаб чиқариши кераклигини айтганимизда айнан шуни назарда тутгандик. Мана, нима учун...\nБиз соҳани реконструкция қилиш бўйича ҳамкорлик тўғрисидаги таклиф билан Ислом Тараққиёт банки (ИТБ)га мурожаат қилганимизда, унинг экспертлари хайрихоҳлик ва шу билан бирга диққат билан бизнинг электр энергетика хўжалигимиз ҳолатини таҳлил қилишди. Уларнинг 2018 йил якуни бўйича таҳлили қуйидагича.\nЭски ЭУЛ тармоқларида узатилаётган энергия йўқотишлари – 35%. Узатишдаги узилишлардан (ўша елпиғичли ўчиришлар, улардан кейин ишчи ҳолатга эришиш учун линия ортиқча энергияни олади) кўрилаётган йўқотишлар – 15%. Истеъмол секторидаги йўқотишлар (бу биз, яъни ўз фермаси, заводи, уйини давлат ЭУЛга ноқонуний улайдиганлар) – 20%. ИТБнинг хулосаси – олдин энергетика соҳангизда тартиб ўрнатинг, кейин аризангизни кўриб чиқамиз.\nЭнг уятли томони: ИТБ экспертларининг фикрича, агар биз тартиб ўрнатмасак, унда атом электр станциясини ҳам қуриш шарт эмас.\nЯна шу ерда учрашгунча,


ЭЛБОШИ: “Қад кўтарган ҳар бир бино – Қозоғистоннинг бойлиги”\nЭлбоши Нурсултан Назарбаев Туркистон вилоятига иш сафари билан ташриф буюриб, шаҳардаги қатор бунёдкорлик иншоотлари билан танишди. Туркистондаги Никоҳ саройи, мусиқа мактаби, аҳолига хизмат кўрсатиш маркази, “Алатау” медиа-маркази ва вилоят ҳокимлиги биноларида бўлди.\nНурсултан Абишули вилоят аҳли билан учрашувда Туркистонни яшнатишга бутун эл ўз улушини қўшаётганини таъкидлади.\nБиринчи босқичда 175та иншоотнинг қурилиши режаланган. Унинг 102таси жорий йилда фойдаланишга топширилади. Туркистон – туркий оламнинг бешиги. Қондош туркий мамлакатлар ҳам бизга кўмаклашишига ишонаман. Туркистон Қозоғистон учун жуда муҳим шаҳар. Қозоқнинг зич жойлашган ери, анъаналаримиз бузилмаган маскан.\nЭлбоши биринчи куни маданий-оқартув иншоотлари билан танишса, иккинчи куни бир қатор биноларни бориб кўрди. Икки қаватли, икки минг квадрат метрли Никоҳ саройи – Қўстанай вилоятининг туҳфаси.\nБош режа келажакни кўзлаб тайёрланган.\nҲозирда кўчиб келувчилар сони ортмоқда. Сабаби, қайта ривожланаётган Туркистонда имконият катта. Нурсултан Назарбаев янги оилага асос солаётган ёшлар билан учрашиб, эзгу тилакларини билдирди. Аввал бундай Никоҳ саройи шаҳарда умуман бўлмаганди.\nАҳолига хизмат кўрсатиш маркази туркистонликлар учун жуда зарур иншоот. Республика бўйича ҳужжатлар расмийлаштириш, маълумотнома олишнинг энг илғор технологияси шу ерда мужассамлаштирилган. Уч қаватли бинода аҳолига хизмат кўрсатишнинг барча самарали усуллари кўзда тутилган.\nЖорий йилда фойдаланишга бериладиган иморатларнинг кўпчилиги ижтимоий иншоотлар. Шу куни Элбоши “Ақжайиқ” мусиқа мактабида бўлди. Қурилишга масъул – Ғарбий Қозоғистон вилояти. 550 ўринли концерт залига эга, ёшларни санъатга қизиқтирадиган асбоб-ускуналарнинг ҳаммаси мавжуд бино шаҳар кўркига ўзгача кўрк бағишлайди.\nТуркистон маъмурий-тадбиркорлик марказининг бир қисми: қурилиш авж олган иншоотлар шу ерда. Вилоят ҳокимлиги, бошқармалар ва департаментлар бинолари, конгресс-марказ, Ўқувчилар саройи, спорт мажмуаси, медиа-марказ каби қатор иншоотлар Туркистондаги қурилишнинг нечоғлик кўламдорлигини англатади.\nЭнди Медиа-марказ нафақат пойтахтда, балки Туркистонда ҳам бўлади. “BI Group” холдинги шаҳарда маҳаллий ОАВ фаолияти учун “Алатау” медиа-марказини қурган. Бино унча катта бўлмаса-да, имкониятлари улкан чанғароқ – маҳаллий ахборот воситаларига мўлжалланган. Элбоши журналистлар учун мўлжалланган иш хоналари билан танишди. Уларга мўлжалланган 4 қаватли бинода 200дан зиёд одам ишлай олади. Медиа-марказда конференц-зал, телестудия, гример, аудио ва видеомонтаж хоналари, таҳририятлар ва маъмурий идоралар, брифинг-марказ, фуд-корт кўзда тутилган. Бинонинг 70 фоизи энергия тежайдиган ойналар билан қопланиб, қишда иссиқ, ёзда салқин бўлади.\nМаъмурий-тадбиркорлик марказининг ўртасидаги иморат вилоят ҳокимлигига тегишли. Жуда чиройли шарқий услубдаги нақшлар ҳамда замонавий услуб билан уйғунлашган бинони Элбоши оралаб кўрди. Nur Otan қабулхонаси ҳам шу ерда жойлашган.\nNur Otan партияси Туркистон вилоят филиали раиси Ўмирзақ Шўкеев фуқароларнинг шикоятлари ва ҳуқуқлари доимий эътиборда эканлигини айтди. Лойиҳа фаолияти билан Элбошини партия вилоят филиали раисининг ўринбосари Бейсенбай Тажибаев таништирди. Унинг айтишича, бугунги кунда партия Нурсултан Назарбаевнинг “Ишонч. Мулоқот. Келажакка дадил қадам” дастури доирасида изчил фаолият юритмоқда. Вилоят ҳокимлиги биносида Элбошига яна қатор лойиҳалар таништирилди ва ўтган йили вилоят марказини ривожлантиришга мўлжалланган ҳужжатлар тасдиқланди.\nЯна бир муҳим лойиҳа – Халқаро аэропорт қурилиши. Бугунги кунда аниқ иш бошланди. Ҳозирда темир йўл ва аэропортни туташтирадиган йўл қурилиши олиб борилмоқда. Шунингдек, Элбоши ҳокимликнинг инфратузилмавий лойиҳаларини амалга ошириш борасидаги режалари ҳақида гап юритди.\nСўнг Нурсултан Назарбаев икки кунлик сафарни хулосалади.\n– Бир йилда жуда кўп ишлар бажарилган. Қад кўтарган ҳар бир уй, ҳар бир шаҳар – Қозоғистоннинг бойлиги.\nМухтабар УСМОНОВА., 2019-11-07, 06:00 371\nМақтааралдаги уйлар қурилиши 1 августгача якунланиши керак 48


Сардоба сув омборидан сув чиқиши натижасида аҳоли эвакуация қилинмоқда - Review.uz\n1 май куни соат 05:55да Сирдарё вилоятида жойлашган “Сардоба” сув омбори дамбасининг 6 пикет деворида сув чиқиши натижасида Қўрғонтепа аҳолиси эвакуация қилинмоқда.\n2020 йил 1 май куни соат 05:55да Сирдарё вилоятида жойлашган “Сардоба” сув омбори дамбасининг 6 пикет деворида сув чиқиши юзага келган. Натижада Сардоба тумани Қўрғонтепа аҳоли яшаш пунктига сув кирган.\nМазкур вазият бўйича зудлик билан Сирдарё вилояти Фавқулодда вазиятлар бошқармаси ва Фавқулодда вазиятларда уларнинг олдини олиш ва ҳаракат қилиш давлат қуйи тизимига кирувчи ташкилотлар билан ҳамкорликда Қўрғонтепа аҳолисини “Бирлик” маҳалласига вақтинча эвакуация қилиш ишлари давом этмоқда.\nШунингдек, сув босиши хавфи мавжуд бўлган аҳоли пунктларини хавфсиз ҳудудларга эвакуация қилиш ишлари олиб борилмоқда. Ҳолат Фавқулодда вазиятлар вазирлиги томонидан тўлиқ назоратга олинган.


(Бешлик 2) СИРОЖИДДИН САЙИД ХОНАСИДА БЕШ СОАТЛИК ТЕРГОВ Ҳаммаси “Ҳамза монологи”дан бошланди. 2014 йил 25 август куни “Халқ сўзи” газетасида эълон қилинган Юртменбоши И. А. Каримов фармонига кўр...\n(Бешлик 1) МУҲАММАД СОЛИҲ ПРОФЕССИОНАЛ БОКСЧИДАН КАЛТАК ЕГАНМИ? Ёзувчилар уюшмасининг эски раиси Комил Яшиннинг Дўрмон Ижод боғидаги дала-ҳовлиси шоир Муҳаммад Юсуфга ижарага берилади. Муҳаммадж...\nҲужжатли қисса КИРИШ СЎЗ Тимсоҳ ҳам, булбул ҳам тухумдан чиқади. Тухумдан чиққан тимсоҳ боласи билан тухумдан чиққан булбул полапони дунёга келган чоғидаёқ бир-биридан фарқланиб туради. Назоратсиз ҳок...\nЁзувчи Олим Отахонга Очиқ хат(қисқартилиб берилди) Олимбой! Кеча мендан эътиқод ҳақида сўраб қолдингиз. Имон-эътиқодли одам қандай бўлиши кераклиги ҳақида тасаввуримиз хиралашиб қолган экан шекилли, д...\nЎтрор шаҳридаги элчи ва савдогарлар фожиаси икки ўртада уруш бўлишини муқаррар қилиб қўйди. Ўтрор фожиаси хусусида турли маълумотлар мавжуд. Тарихчи Насавийнинг ёзишича, карвон Ўтрор шаҳрига етиб келг...\nРабғузий (тахаллуси; асл исм-шарифи Носириддин Бурҳониддин ўғли) (13-аср охири — Хоразмнинг Работўғуз мавзеи — 14-аср бошлари) — шоир. Работўғузда қозилик қилган. Шарқ халқлари оғзаки ижодини, айниқса...\n(Ҳикоя)Қишлоқ четида “қўлбола” дўкон бор. Йўлдан ўтиб кетаётганлар бу ердан сигарет, сақич, писта ва шу кабиларни олиб, равона бўлишади. Туйнук жуда ҳам тор, кичкина. Майда-чуйда сотувчи бу одамнинг о...\n-Арз қилибди бир нодон:Чуқур йўллар ямалсин!-Хўп ямалсин, лек шу он,Арз қилган зот қамалсин! -Шикоят қилмиш баққол,-Аризасин қондиринг!Лек шу тундаёқ дарҳол,Дўконини ёндиринг! -Шоир ёзмиш маош оз,Бир ...\nҚаршидан Андижонга қўнғироқ бўлди. Майин, юмшоқ овозни эшитибоқ, юрагим хапқираб кетди. 73 ёшли устоз қаламкаш, публицист – адиб, шоир Бахтиёр ака Ашуров курсдош дўстларни соғинганлигини, кўп эслаб ту...\nКим айтдики бу давлат халққа қилмайди химмат,Химматимиз ортидан гўштни қилдикку қиммат! Гўштни қиммат қилмасак ошқозонни емириб,Хар кун ош еявериб халқ кетарди семириб! Йўллар эгри-бугримиш бунинг нес...


Тошкентда икки нафар гей қўлга олинди - 30.11.2017, Sputnik Ўзбекистон\nСуд-тиббий экспертизаси ўтказилиши жараёнида қўлга олинган икки шахс ўзаро жинсий алоқада бўлишгани аниқланган, иккиси ҳам "бесоқолбозлик" моддаси бўйича уч... 30.11.2017, Sputnik Ўзбекистон\n10:09 30.11.2017 (янгиланди: 10:33 30.11.2017)\nСуд-тиббий экспертизаси ўтказилиши жараёнида қўлга олинган икки шахс ўзаро жинсий алоқада бўлишгани аниқланган, иккиси ҳам "бесоқолбозлик" моддаси бўйича уч йилгача муддатга озодликдан маҳрум этилиши мумкин\nТОШКЕНТ, 30 ноя — Sputnik. Тошкентда икки нафар бесоқолбоз қўлга олинди, деб хабар қилди UzNews.uz нашри Юнусобод тумани ИИББ матбуот-хизматига таянган ҳолда.\nХабарда айтилишича, 1994 йил ва 1983 йил бўлган бу икки шахс 3 сентябр куни танишиб, бирга яшай бошлашган.\nТергов тадбирлари давомида эркаклар Тошкент шаҳридаги Мирзо-Улуғбек туманида жойлашган квартирада жинсий яқинлик қилишгани аниқланган. Квартира эркаклардан бири томонидан ижарага олинган бўлган.\nСуд-тиббий экспертизаси икки эркак ўртасида жинсий яқинлик бўлганини аниқлади, дейилган хабарда.\nУшбу ҳолат юзасидан жорий йилнинг 20 ноябрида Ўзбекистон Республикаси Жиноят кодексининг 120(Бесоқолбозлик)-моддаси бўйича жиноий иш қўзғатилган.\nЭркакнинг эркак билан зўрлик ишлатмасдан жинсий эҳтиёжини қондириши — 1 йилдан 3 йилгача озодликдан чеклаш ёхуд 3 йилгача озодликдан маҳрум этиш билан жазоланади.


Мунажжимлар башорати: 6 октябрь куни юлдузлар сизга нималарни ваъда қилмоқда? - Zamin.uz\n01:09 / 06.10.2018\nБугун худо хоҳласа омад ва чексиз куч, имкониятлар фақат сизнинг тарафингизда бўлади. Тадбиркор бўлсангиз-у, рақобатчиларни доғда қолдирадиган иш тута олсангиз, даромаднинг энг каттаси ўзингизда бўлади. Тижоратчилар ўта юқори чўққиларни орзулашдан тийилсалар, даромад масаласида сира қийинчилик кўрмайдилар. Демак, йирик харидларни қўрқмасдан амалга ошираверсангиз бўлади. Кечқурун иложи борича велосипед сайрини ташкил этинг.\n6 октябрда ишхонангизда ўзингизда бор истеъдодни ташкил этган ҳолда вазифангизни адо этишингиз тавсия этилади. Куннинг иккинчи ярмида мўмай даромадни кутаверинг. Оилангиздаги турли муаммолар жуфтингиз билан орангиздаги муносабатларга путур етказиш хавфи бор. Сиз бу жанжалнинг келиб чиқмаслиги учун бор имкониятингизни ишга соласиз. Насиб бўлса, бу ҳаракатларингиз ўз натижасини бериб, яқинларингиз билан орангизда аҳиллик ҳукм сура бошлайди.\nБугун атрофдагилар, айниқса, ўзингиз ёқтирмайдиганлар билан ҳам илиқ муносабатда бўлишингиз, уларга нисбатан агресссив муносабатлардан воз кечишингиз тавсия қилинади. Шундай йўлини топингки, у кимсаларнинг оғзи ланг очилиб қолсин. Молиявий муаммоларни ижобий ҳал этиш йўлида радикал усуллардан фойдаланишингиз шарт. Ўз пулларингизни ўзингизда сақланг. Аммо бировларникини уларнинг ўзига қайтаринг.\n6 октябр куни вужудингизда йиғилиб қолган илиқлик, аъло кайфият худди фаввора каби борлиғингизни қуршаб олади. Шубҳасиз, бу иш ва шахсий ҳаётингизга ҳам фақат ижобий таъсир кўрсатади. Тасаввурингизда бахт деганлари уйингизга абадий ўрнашиб қолгандек туюла бошлайди. Қанийди шундай бўлса. Ортингиздан ғийбатлар, миш-мишлар таъқиб этаётганини пайқасангиз, индаманг. Сукут сақланг. Ҳасадгўйлар ич-этини еб битирмагунча тинчий олмайди. Сизга эса худо бераверади. Худойимга беадад шукр!\nКунингиз анча оғир кечади. Яхшилик ва ёмонлик баравар ёнингизда юриши ҳам эҳтимолдан холи эмас. Кимларгадир яхшилик қилгангиз келади. Аммо улар ўзини негадир эътиборсиздек тута бошлашади. Иш жойингизда бор қобилиятингизни ишга солган ҳолда ишга киришинг. Ҳақиқий профессионаллигингизни барчага кўрсатиб қўйинг. Кечқурун бироз мазангиз бўлмаслиги кузатилади. Тезда бунинг чорасини кўришингиз лозим.\n6 октябрда энг жиддий тўсиқларни ҳам осонлик билан ета оласиз. Ана шунда ким сизга халал беради-ю, ким аксинча ёрдамга шошилади, бу ҳақиқатни ўз кўзингиз билан кўрасиз. Сизга қўшимча янги иш таклиф қилсалар инкор этишга шошилманг. Чунки бу ишга катта пул тикиш керак бўлади. Шундагина кутилган натижани беради. Кечқурун айримлар олис сафарга отланишлари кутилади. Сафарда жуда эҳтиёт бўлишингиз тавсия қилинади.\nКунингиз ўта зерикарли ва бир хилликлардан иборат бўлади. Раҳбарлар, ҳамкасбларнинг ҳадеганда ноўрин танқид қилишлари жонингизга тегиши мумкин. Ҳатто, ишдан бўшаб кетиш ҳақида ҳам ўйлаб қолишингиз ҳеч гап эмас. Баъзилар ишхонада ҳамкасблар билан романтик лаҳзаларга зўр бера бошлаши кутилади. Лекин бу муносабатлар узоқ давом этмайди. Буни ўзингиз ҳам бошида яхши англаб тургандингиз. Саломатлигингизни эҳтиёт қилинг. Асабларни асранг.\n6 октябр куни қон-қардошларнинг муаммоларини ҳал этиб бериш учун анча-мунча пул сарфлашингиз кутилмоқда. Бундан ташқари, янги танишувларни бошдан кечиришингиз ҳам эҳтимолдан холи эмас. Тадбиркорлар учун бугунги фойдали келишувлар, шартномаларни имзолаш, сафарлар муваффақиятли кечади. Куннинг иккинчи ярмида хонадонингизга меҳмонлар ташриф буюриши мумкин. Тайёр туринг.\nБугунги кунингиз фойдали кечади. Ҳамкасблар, тадбиркор учун ҳамкорлар билан бўлиб ўтадиган баҳслар ва майда-чуйда кўнгилсизликлар сизнинг фойдангизга ҳал бўлади. Шундай экан, тадбиркорлар тез муддат ичида янги иш очаверишлари мумкин. Агар рашк балосини кўнглингиздан ҳайдаб солсангиз, муҳаббатда ҳам албатта муваффақиятга эришасиз. Кечқурун айримларнинг боши, оёқлари оғриб азоб бериши кутилади.\n6 октябрда астойдил олдинга интилишингиз пул мукофоти билан тақдирланади. Раҳбарлар жами ҳамкасблар қаршисида сизни мақтаб ўтади. Ҳалол ишлаб топилган пулларни нафақат рўзғорга, балки ташқи кўринишингизни яхшилашга ҳам сарфлашингиз мумкин. Агар ҳам ички, ҳам ташқи тарафдан гўзал бўлсангиз, омадингиз сизни ҳеч қачон тарк этмаган бўларди. Кечқурун анча вақт пиёда сайр қилинг. Витаминларни кўпроқ истеъмол қилинг.\nКунингиз муваффақиятлардан, ёқимли лаҳзалардан иборат бўлиши кутилади. Моддий манфаат ҳам фоизи билан келиб қўлингизга қўнади. Ҳойнаҳой, эсингиздан чиқиб кетган қарзларни қайтаришса керак. Севимли инсонингиз билан орангизда баҳс юзага келади. Бу баҳсда сиз ён беришингиз керак бўлади. Кечқурун айрим дўстларимиз грипп ва ангинага дуч келишлари, шунинг дастидан ўзларини ёмон ҳис этишлари ҳақиқатга яқин. Дарҳол врач чақиртирмасангиз бўлмайди шекилли.\n6 октябр куни ўзингизга қаттиқ ишонган ҳолда ҳаракатлар содир этишни бошланг. Шунда атрофдагилар билан муносабатларда ҳам муаммо бўлмайди. Ҳаётга позитив назар билан боқишга халал берувчи тўсиқларни итқитиб ташланг. Ақлий меҳнат кишилари бугун куннинг ярмида ҳар қандай муҳим ишдан воз кечиб табиат қўйнида дам олишлари керак. Акс ҳолда саломатлигингиз ёмонлашуви турган гап. Спортнинг фаол турлари билан шуғулланишни бошланг. Бу ҳам сизга ҳар жиҳатдан катта ёрдам беради.\n6-09-2017, 07:42, Ҳаёт тарзи


12.11.2018 20:12 0 340\nГолландиялик пойгачи Макс Ферстаппен («Ред Булл») ва француз Эстебан Окон («Форс Индия») Бразилия Гран-присидаги финишдан сўнг муштлашиб кетишларига бир баҳя қолди.\nВазн ўлчаш жараёнида Оконга яқин борган Ферстаппен уни бир неча бор туртган ва кўкрагига мушт туширган.\nФерстаппен шу тариқа пойга чоғи ўзи билан туртилиб кетган Оконнинг «ақлини киритиб қўймоқчи» бўлди. Ўшанда ҳар икки пилотнинг болидлари бурилиб қолган, натижада Ферстаппен Льюис Ҳэмилтонга ета олмай, финишга иккинчи бўлиб етиб келганди.\nЭнди «Ред Булл» пойгачиси жазони ўташи керак: воқеани ўрганган FIA стюардлари Макс Ферстаппенни икки кунлик жамоат ишлари билан «мукофотлашди». Голланд ташкилот ўтказадиган тадбирларда «фахрий меҳмон» сифатида қатнашишга мажбур.\nжанжал Формула-1 ферстаппен окон


2018 йилда қайси компанияларнинг инқирозга юз тутиши кутилмоқда?\n22:34 / 06.01.2018\nArs Technica ҳар йили 2018 йилда инқирозга учраш эҳтимоли юқори бўлган компания ва брендларнинг рўйхатини тақдим этади. Унга турли (иқтисодий, маданий ёки технологик) сабабларга кўра фаолияти хавф остида бўлган лойиҳалар киради. Нашр компанияларнинг жорий йилда ёпилиши аниқ дея таъкидлаётгани йўқ, чунки ҳар қандай ташкилот инқирози кўп йилларга чўзилиши мумкин.\nРўйхатга ҳеч бўлмаганда қуйидаги муаммолардан бирига дуч келган компаниялар киритилади:\nкомпания узоқ вақт бозордаги улушини йўқотади;\nмолиявий қийинчиликларни бошидан ўтказади ёки даромадларни йўқотади;\nбошқарувда муаммоларга дуч келади, ишончли бизнес-модель ёки узоқ муддатли стратегияга эга эмас.\n2017 йилда Ars Technica Deathwatch рўйхатига Yahoo, Yik Yak аноним мессенжери, Twitter, Theranos тиббиёт компанияси, HTC, Gearbox Software ўйин студияси ва Blackberry смартфонлари ишлаб чиқарувчиси киритилди.\nYahoo компанияси 2017 йилда ўзининг асосий бизнесини сотди ва деярли ўз фаолиятини тўхтатди, Altaba'га айланди, Yik Yak мессенжери ёпилиши ҳақида эълон қилди. Blackberry ва Gearbox Software йилни "жимгина", ортиқча янгиликларсиз ўтказишди, Twitter ва HTC эса яна нашр рўйхатидан жой олди. 2018 йилда нашр таҳририяти унга олти компанияни киритди.\n"Атиги бир йил аввал Uber истиқболлари нормал кўринишда эди. Компания АҚШдаги ташув бозорида етакчилик қилди ва бутун дунё бўйлаб кучли позицияларни эгаллайди. У яқиндагина мустақил бошқарувли Otto автомобилларни ишлаб чиқарувчи стартапни "ютиб юборганди" ва ҳатто учар машиналарни яратиш билан ҳам шуғулланган", - деб ёзади Ars Technica.\n2017 йилда компанияда барчаси ўзгарди — у қатор можароларга алоқадор бўлиб чиқди: Alphabet'га қарашли Waymo компанияси Uber'ни судга берди ва сервис раҳбариятини ҳайдовчисиз транспорт технологиясини ўғирлаганликда айблади. The New York Times нашри Uber'га сервис фаолияти расман таъқиқланган шаҳар ва мамлакатлардаги ҳукумат ҳамда полицияни чалғитишда ёрдам берувчи Greyball ички жиҳози ҳақида сўзлаб берди.\nUber'нинг собиқ ходими Сьюзан Фаулер ўз постларидан бирида компаниядаги салбий муҳитни таърифлаб, стартапда ички тергов йўлга қўйилишига сабаб бўлган. Июнда Трэвис Каланик Uber бош директори лавозимини тарк этган эди. Унинг ўрнини Expedia туристик сервиси директори Дара Хосровшахи эгаллади.\nШунингдек манбада таъкидланишича, Uber йил сайин миллиардлаб камомад кўришда давом этмоқда — 2017 йилнинг учинчи чорагидаёқ компаниянинг соф даромади Reuters маълумотларига кўра, 1,46 миллиард долларни ташкил қилди. 2016 йилда Uber'нинг камомади 2,8 миллиард долларни ташкил қилди, 2018 йилда эса, таҳлилчилар тахминига кўра, бу кўрсаткич фақат ўсиши кутилмоқда. 2017 йилнинг ўртасида компания ҳисобида 6,6 миллиард долларга яқин маблағ қолган — Ars Technica тахминига кўра, бу кўпга етмайди, ҳатто декабрдаги Softbank инвестициялари ҳисобга олинганда ҳам.\n2018 йилда Uber'нинг олдида икки асосий вазифа турибди: йўқотишларни камайтириш усулини топиш ва даромадга чиқиш — ва имкон қадар тезроқ саёҳатларни сезиларли даражада арзонлаштириш имконини берувчи ҳайдовчисиз автомобилни ишлаб чиқаришни охирига етказиш. "Компаниянинг бошқарув аппарати деярли барбод бўлган, Waymo билан боғлиқ суд иши ҳали ҳам тугамаган — бу осонгина битадиган иш эмас", - деб ёзилади нашрда.\n2017 йилда Twitter микроблоглари сервиси ҳам Ars Technica рўйхатидан жой олди. "Биз биладиган ижтимоий тармоқ фаолияти секин-аста йўқолади ва бу ерда гап интерфейснинг ўзгариши ёки янги функцияларнинг пайдо бўлиши ҳақида эмас", - дейилади манбада.\n2017 йил бошига бориб, Twitter инвесторлар маблағларини тезда йўқотди, 2017 йилда унинг фаолият суръати бироз секинлашган бўлса-да, сервисда ҳануз камомад кузатилмоқда. Компания бир йилда ўз маблағларининг учдан бирини йўқ қилади, даромадга чиқиш ҳақида-ку гапирмаса ҳам бўлади, дейилади Ars Technica'да.\nИжтимоий тармоқ токсик фойдаланувчилар ва изоҳлар билан фаол кураша бошлади, бироқ бу йўналишда компания ҳеч қачон улгурмаслиги мумкин. Facebook, Instagram ва бошқа ижтимоий тармоқлар ҳам шу каби муаммоларга қарши курашмоқда. Facebook бу ишни Twitter'дан яхшироқ уддаламоқда.\n"Faraday Future компаниясининг тарихи — такаббурлик ва исрофгарчиликнинг зарарига яққол мисол", - деб ёзади Ars Technica. Лойиҳани "Tesla қотили" деб аташди, у жамоага BMW'нинг дизайн бўлими раҳбари ва "Формула 1"даги Ferrari жамоаси раҳбарини жалб қилишга муваффақ бўлди.\n2016 йилнинг бошида Faraday Future CES кўргазмасида биринчи марта ўз автомобили концептини намойиш этган. "Агар сиз "Tesla қотили"ни кўрсатишга ваъда берсангиз — бу эса бизнинг эмас, компания раҳбариятининг сўзлари, — яхшиси ишлайдиган автомобилни кўрсатинг", - деб ёзади Ars Technica. Унинг кетидан автомобилларга ҳеч қандай алоқаси бўлмаган бир неча янги анонаслар бўлди: Невада ва Сан-Францискодаги фабрика қурилиши, "Формула Е" мусобақаларида иштирок этувчи пойга жамоаси билан ҳамкорлик тўғрисидаги шартнома тузилиши.\nCES 2017 кўргазмасида компания ўзининг илк FF91 серияли автомобилини намойиш этди ва у кўп журналистларнинг хафсаласини пир қилди. Шундан сўнг ОАВда компаниядаги маблағ етишмаслиги билан боғлиқ мураккаб вазият ҳақидаги янгиликлар пайдо бўлди.\n"Йил охирига бориб Faraday Future мураккаб вазиятда қолди: фабрика қуришга доир режаларни тўхтатишга тўғри келди, ходимлар компанияни тарк эта бошлашди, "Формула Е" жамоаси билан шартнома эса бекор қилинди. Атиги бир неча кундан кейин CES кўргазмаси бошланади, стартап эса оммани нима билан ҳайратга солишни билмайди. Шундай бўлса-да, компания секингина йўқ бўлиб кетмайди — декабрь ўрталарида компания ўз ишланмалари учун яна 1 миллиард доллар топгани ҳақида эълон қилди".\nLeEco ва Faraday Future компаниялари раҳбари — хитойлик ишбилармон Цзя Юэтин. "LeEco — 2017 йилнинг яна бир катта таназзули. Электроника ишлаб чиқарувчиси АҚШ бозорига чиқишга ҳаракат қилди ва турли ваъдалар берди, уларнинг аксарияти эса амалга ошмай қолиб кетди. Афтидан, бу қонунчиликка айланиб бормоқда", - деб ёзади Ars Technica.\nLeEco қурилмаси кўп жиҳатдан Alphabet холдингини ёдга солади, дея давом этади таҳририят. Холдингнинг асосий бизнеси бор — Хитойдаги энг йирик Le.com видеостриминг сервиси — "Хитой Netflix'и". Компания гуруҳига шунингдек LeTV видеосервиси, Le Vision Pictures киностудияси, LeMusic мусиқий компанияси, LeRan Investment Management инвестицион фонди, VR-технологиялар билан шуғулланувчи LeVR, LeMall интернет-дўкони ва кўплаб бошқа бўлимлар киради.\nLeEco — холдингнинг электроника (смартфонлар, телевизор ва бошқа қурилмалар) ишлаб чиқариш билан шуғулланувчи бўлими.\n2016 йилда LeEco АҚШ бозорига чиқишга ҳаракат қилди. У Vizio телевизорлар ишлаб чиқарувчиси билан ҳамкорлик ҳақида эълон қилди, Yahoo'дан 250 миллион долларга шахсий штаб-квартира учун ер харид қилди ва унда 12 минг ходим учун қандайдир EcoCity қуришни режалаштираётгани ҳақида маълум қилди. 2016 йилнинг октябрида компания Сан-Францискода анжуман ўтказиб, унда бозорга чиқиш ҳақида эълон қилди ва ўзининг янги маҳсулотларини намойиш этди.\nАнжумандан бир неча кун ўтиб, компанияда муаммолар борлиги маълум бўлди. Бош директор Цзя Юэтин ўз ходимларига йўллаган мактубида LeEco ҳаддан ташқари юқори марралар кўзлангани, ресурслар эса чекланганини қайд этди. Vizio билан ҳамкорлик шартномаси бекор қилинди, LeEco'нинг ўзи эса ундан воз чеккани учун 100 миллион доллар тўлашдан бош тортди ва бу судда иш очилишига сабаб бўлди. Компания шунингдек Сан-Францискода қўлга киритган ерини сотишига ва АҚШдаги штатини 85 фоизга қисқартиришига тўғри келди.\nДекабрь ойи охирида Хитой суди Юэтиннинг банк ҳисоб рақамларидаги 1,3 миллион юандан (200 минг доллар) ортиқ маблағи ва бошқа активларини, жумладан кўчмас мулкни ҳам ҳибсга олди. LeEco'нинг Америкадаги сайти ишлашдан тўхтади. Компаниянинг Америкадаги бўлимида 60 нафаргина киши қолди, деб ёзади Ars Technica. "Холдингнинг тақдири ҳозирча аниқ бўлмаса-да, LeEco'нинг АҚШ бозорига чиқишга доир режалари билан хайрлашиши аниқ".\nHTC компанияси 2016 йилда ҳам, 2017 йилда ҳам Ars Technica рўйхатига тушганди. 2017 йилда компания ўз бизнесининг бир қисмини Google'га 1,1 миллиард долларга сотди. Сотувлардан тушган пуллар компанияга тахминан 3,5 йилга етади, деб ҳисоблайди Ars Technica.\nБироқ шартнома HTC учун нафақат маблағни қўлга киритиш, балки Google'ни мижоз сифатида йўқотишга ҳам олиб келади, дея давом этади нашр. Компания смартфонларни ишлаб чиқаришда давом этишини таъкидламоқда, бироқ мақсадли аудиторияни йўқотиш 2 минг кишини ташкил қилиши бизнесга таъсир кўрсатмай қолмайди, деб ҳисоблайди Ars Technica.\nШу билан бирга, HTC'нинг Valve ўйин компанияси билан ҳамкорликда Vive виртуал реаллик дубулғаларини ишлаб чиқарувчи VR-бўлимлари бор. "Бироқ аслида HTC компанияси Vive технологияларига эга эмас. Valve баъзи технологияларга бепул киришни тақдим этади, дубулға ичидаги дисплей ва линзалар Valve ва Samsung томонидан яратилган.\nБундан ташқари, Valve ўзининг SteamVR платформасини яратиш устида ишламоқда, у HTC'га тобеълик даражасини камайтиради. HTC рақиблари эса бу пайт шахсий VR-қарорларни ишлаб чиқаради — масалан, Facebook'га тегишли Oculus лойиҳаси.\n2017 йилнинг августида Bloomberg'да HTC компанияси Vive бўлимини сотишни режалаштираётгани маълум қилинганди. "Эҳтимол, HTC'нинг ўз фаолиятини давом эттириш учун маблағи бордир, бироқ Google'нинг маблағларига бирор аҳамиятли компанияни қуриш мумкинмикан?", - дея ёзади Ars Technica.\n2017 йилнинг июлида SoundCloud мусиқий сервиси ўз штатининг 40 фоизга қисқаргани ҳақида эълон қилади. Лойиҳа раҳбарияти маблағ ишлашга ёрдам берувчи бизнес-моделни топа олмади. Бироқ август бошида компания инвестицияларнинг янги раундининг жалб қилиниши ва бош директорнинг ўзгариши ҳақида маълум қилди — компаниянинг янги бош директори собиқ Vimeo директори Керри Трейнор бўлди.\nТрейнор SoundCloud'ни стриминг моделдан узоқлаштириш ва ижрочилар учун жиҳозлар яратишга эътибор қаратишни режалаштирмоқда. Ars Technica фикрича, асосий масала - компаниянинг пул тугагунга қадар даромад ола бошлашга улгуриш ё улгурмаслигида.\nTwitter’нинг ахборот хавфсизлиги бўйича директори ишдан кетмоқда\n11:10 / 22.03.2018\n00:00 / 21.03.2018\nTwitter ўз тарихида илк бор даромад олди\n21:42 / 08.02.2018


Зидан Бенземани франциялик тарихдаги энг кучли ҳужумчи деб атади\n«Реал» бош мураббийи Зинедин Зидан «Атлетик»ка қарши учрашувда дублга эришиб, Мадрид жамоасига ғалаба келтирган ҳамюрти Карим Бенземани эътироф этди.\n«Бензема – тарихдаги энг яхши франциялик ҳужумчи? Мен учун шундай. У майдонда ўзини қандай кўрсатаётганидан ташқари Карим узоқ вақтдан буён «Реал»да асосий таркибда тўп суриб келмоқда. 500дан ортиқ ўйинлар, голлар, рекордлар... Унинг ютуқлари ҳаммасини айтиб турибди. Мен учун у энг яхши, бу борада шубҳам йўқ.\nБугунги Бензема аввалгидан анча ўсишга эришган. У яққол «тўққизлик» эмас ва фақат гол уриш ҳақида ўйлаётгани йўқ. Унинг бу хислати менга ёқади. Карим кўпроқ жамоа учун ўйнашни яхши кўради ва уларга яхши вазиятлар яратиб беради. Шу билан бирга ўзи ҳам гол уришни яхши кўради ва муҳим паллаларда ҳар доим ўз сўзини айта олади. Бенземанинг устунлиги шунда», - дея Зиданнинг сўзларини келтирмоқда Goal.com.\nМаълумот учун, Бензема жорий мавсумда Ла Лигада 11 ўйинда 6та гол, ЕЧЛда эса 5 ўйинда 4та голга муаллифлик қилган.


"Спутник Лайт" Ўзбекистонда бустер вакцина сифатида қўлланилади\n“Спутник Лайт” вакцинаси Ўзбекистонда бустер доза сифатида қўлланилади\n2 Dekabr 17:01 COVID-19\n"Спутник лайт" COVID-19 ВАКЦИНА КОРОНАВИРУС СЭС\nРоссиянинг “Спутник Лайт” препарати Ўзбекистонда коронавирус инфекциясига қарши кучайтирувчи ваксина сифатида қўлланилмоқда.\nБу ҳақда республика санитария-эпидемиология хизматининг Телеграм-каналида хабар берилди.\nЎзбекистонда ушбу препаратни қўллаш COVID-19 ноябр ойининг охирида бошланган, ваксинанинг тажриба партияси Тошкентдаги тиббиёт муассасаларига юборилган эди. СЭС раҳбари Баҳодир Юсупалиевнинг сўзларига кўра, мамлакат ҳукумати “Спутник Лайтни” COVID-19 га қарши қулай ва фойдали вакцина деб ҳисоблайди ва уни республикада қўллаш ниятида.\nЎзбекистонда COVID-19: сўнгги 24 соат давомида тарқалиш статистикаси\n«Ўзбекистонда коронавирусга қарши кучайтирувчи дозада ихтиёрий эмлаш ўтказилмоқда. Тошкент вилоятида 65 ва ундан катта ёшдагилар “Спутник Лайт” вакцинасининг кучайтирувчи дозаси билан эмланди», — дейилади СЭС хабарида.\nВа бугун, Гамалея эпидемиология ва микробиология илмий маркази директори Александр Гинцбург “Спутник Лайт” ва коронавирусга қарши бурун вакцинасини бир вақтнинг ўзида эмлаш мумкинлигини айтди. Унга кўра, бундан танага ҳеч қандай зарар бўлмайди.\nCOVID-19 статистик маълумотлари\nКунига 495 та касалланиш: 2021 йил 2-июл куни эрталабга оид статистика


“Ёзғувчи” ёзувчи эмас... баъзи “юмалоқ хат” ёзувчи муттаҳамлар ҳақида мулоҳаза (51-52 сон) | insonvaqonun.uz\nБош саҳифа/Олам ва одам/“Ёзғувчи” ёзувчи эмас... баъзи “юмалоқ хат” ёзувчи муттаҳамлар ҳақида мулоҳаза (51-52 сон)\n“Ёзғувчи” ёзувчи эмас... баъзи “юмалоқ хат” ёзувчи муттаҳамлар ҳақида мулоҳаза (51-52 сон)\nРАҲМАТЛИ шоир Муҳаммад Раҳмон ажойиб шоир эди. Инсонларга меҳрибон, ўзи қалбан юмшоқ феълли одам эди. У киши билан танишганимга анча бўлганди. Шоир ҳозирги “Янги аср авлоди” (илгариги “Ёш гвардия”) нашриётида катта муҳаррир бўлиб ишларди. Қиш кунларининг бирида у кишининг ёнига борганимда “Вақтингиз бўлса устоз Саид Аҳмадни зиёрат қилиб келсак, у киши анча вақтдан буён Дўрмонда ижод билан банд”, дедилар. Тушдан сўнг у киши билан Дўрмонга бордик. Улуғ ёзувчи бизни илиқ кутиб олди. Муҳаммаджон ака билан адабиёт ҳақида улар анча суҳбат қуришди. Саид Аҳмад шунда бир қизиқ воқеани айтиб берганди.\n— Ўтган ҳафтада Дўрмондан Тошкентга кетаётсам кечқурун йўлда болали аёл билан бир йигит машина кутиб туришган экан. Уларга раҳмим келиб машинамга миндириб олдим. Йўл-йўлакай ҳалиги йигит билан суҳбатлашиб кетдик. Йигит менга қараб: — Яхши одам экансиз, нима иш қиласиз? — деб қолди.\n— Қаламни сал-пал ғилдиратиб юрадиган ёзувчиман, — дедим.\n— Унда сиз жуда хавфли одам экансиз-ку, — деди. Сўнг аччиғим чиқиб: “мен китоб ёзадиган ёзувчиман, “юмалоқ хат” ёзадиган “ёзувчи” эмасман”, дедим.\nУ юзимга қараб: (машинанинг ички ойнасида мени кўриб, таниди).\n— Эҳ, кечирасиз. Минг бор узр сўрайман. Сиз ёзувчи Саид Аҳмад акамисиз? Танидим. Мен сизнинг китобларингизни ўқиганман. Яқинда сизни телевизорда ҳам кўрдим. Сиздан яна бир бор юқоридаги гапим учун узр сўрайман. Мени кечиринг гапим учун, — деди ҳалиги йигит учун узр сўраб.\n— Сизга айтсам, бир қўшним бор. “Ёзувчи”. Ҳамманинг устидан ёзгани ёзган. Менинг устимдан ҳам икки марта ёзди. Уйида телевизорини баланд овозда кўради. Уйига ҳар хил одамлар келади, — деб. Ўтган ҳафтада яна устимдан ёзибди. “Талабалардан пора олади”, деб. Ўзим бир хоналик уйда оилам билан ижарада тураман. Университетда аспирантман, — деди ҳалиги йигит.\nСаид Аҳмад менга қараб:\n— Ёзувчилар, биласизми, пайғамбар -сифат одамлар бўлади. Толстойнинг асарларини ўқиганмисиз? У бир даҳоки, рус халқининг фахри. Уни дунё билади. Дунё ўқувчилари рус халқи, деганда Толстойни тушунади. Ёки Чингиз Айтматовни айтинг. Қирғиз миллати деганда, дунёда Чингизни билишади. Буюк бобомиз Алишер Навоийни олайлик, ҳақиқий авлиё сифатидаги инсон бўлган. У киши салкам беш юз йил олдин “ойнаи жаҳон”ни башорат қилган. Сабаби, ўзининг “Фарҳод ва Ширин” асарида Фарҳод Шириннинг жамолини ойнада кўриб қолади, — деб ёзган.\nҚаранг, беш юз йилдан кейин дунёда биринчи бўлиб Тошкентда “ойнаи жаҳон” кашф этилди.\nУнинг қалбига “ойнаи жаҳон”ни Яратган солган-да.\n— Биласизми, эркаклар маза қилсин, деб Москвадан ўзимиз телевизорда баъзида билет кўрсатиб қоладиган “дилбузар”ни (телевизор) гапираяпман-да, — дейди. (кулади).\n— Эшитаяпсанми, ҳей бола? — деди менга қараб.\n— Ҳали-ҳанузгача йўлдаги учрашган йигитнинг гапи кайфиятимни тушираяпти. Ўзингиз ўйланг, кўчадаги бир одамни бир хонага бир ҳафта қамаб қўйинг-да, битта ҳикоя ёзиб бер, денг бир ой тугул бир йилда ҳам бир сатр нарса ёза олмайди. Одамларни ғишт терувчиликка, пайвандловчи касбларига ўргатиш мумкин. Лекин ёзувчига, ижодкорга Яратган юқтирмаса қийин. Айрим одамлар оғзаки нутқда яна ёзувчи билан “муттаҳам” сўзининг фарқига бормайди. Нега?\nАдибнинг гапида жон бор. Сўздан сўзнинг фарқи бор!\nАхир, Навоий, Қодирий, Ойбек, А.Қаҳҳор, Э.Воҳидов каби улуғ ижодкорларимиз бўлмаганда бизнинг халқимиз халқ сифатида дунёга намоён бўлармиди?! Уларнинг асарлари бўлмаганда ҳозир авлод кимларнинг китобларини ўқиб маънавий қувват оларди. Халқимиз миллат сифатида шаклланармиди? Биз қайси “чинор”ларимизга суяниб мадад олардик? Сиз ҳам бу ҳақда ҳеч ўйлаб кўрганмисиз?\nХўжалигимиз марказида Қиличмурод, деган (исми ўзгартирилган) муттаҳам (“ёзувчи”) бўларди. Ғалла ўрими пайтида унинг ҳовлисига бир машина ғалла тўкиларди. Кеч кузда хўжаликнинг бригадалари уникига картошка, сабзи келтириб берарди. Унинг ёзишидан ҳамма қўрқарди. Хўжалик раҳбари ҳам уни “тинчитиш” билан овора-ю сарсон эди. Яқинда бир фермер айтиб қолди. — 50 гектар ерга пахта экаман. Яқинда Қиличмурод “ёзувчи” устимдан “юмалоқ хат”ини юмалатиб юборибди. “Фермер ер сотади”, деб. Аччиғим чиқди. Уйига бориб: устимдан нимага ёздингиз. — Мен ерга пахта экаман сизга пахта беришим керакми? Пахта давлатники —десам, нима дейди. Ноинсоф.\n— Унда “қуруғидан бер” — дейди.\n— Нима учун унга “қуруғи”дан беришим керак, деб туман прокурорига мен ҳам ариза ёздим. Бу муттаҳам таъмагирлигини қўймас экан, уялмайди ҳам. Безбет. “Ёзувчиман”да дейди. Фермернинг асаби бузилиб.\nБу фикрлар бир мулоҳаза учун. Бу борада сизнинг бизга айтар гапингиз бордир. Нима дейсиз?\nТўғрисини айтсак, улуғ ёзувчимиз Саид Аҳмад айтганидек, сўздан сўзнинг фарқи бор.


Ягона Европа хавф остида. Макрон хавотирда | Qalampir.uz\nЯгона Европа хавф остида. Макрон хавотирда\nОлам\t27 Март 11:13 8172\nФранция Президенти Эммануэль Макрон коронавирус Европа Иттифоқига таҳдид солаётганини маълум қилди.\nФранция етакчисининг сўзларига кўра, ЕИ мамлакатлари жорий қилаётган чеклов чоралари Шенген келшувининг асосий принципларига путур етказади, хусусан, европаликларннг эркин ҳаракатланишига.\nПрезидент Шенген битими “ўлиши” мумкинлигини қайд этди. Ҳозир бутун Европанинг яшаб қолиши ҳал бўляпти, дея таъкидлади Макрон. Елисей саройининг амалдаги хўжайини Европани бирдамлик ва ҳамжиҳатликка чақирди.\nCOVID-19 коронавирус инфекцияси бугунги кунда Европа давлатларини чегараларини ёпишга мажбур қилди. "Шенген" ҳудуди эса Иттифоққа аъзо давлатларни ягона чегарага эга зонага айлантиради. Вирус сабаб ҳар бир давлат ўз чегараси ва аҳолиси ҳақида қайғура бошлагани сабабли, Шенген битими амалда ишламай қолди.\nМаълумот учун, Жаҳон соғлиқни сақлаш ташкилоти жорий йилнинг 11 март куни коронавирус касаллигини пандемия, деб эълон қилди. Касаллик дунё бўйича 532 257 нафар одамда қайд қилинган. Уларнинг 24 089 нафари вафот этган, 124 332 нафари эса ушбу касалликдан фориғ бўлган. Ҳозирда касаллик юқтирган 383 836 нафар одам карантинда ёки шифохонада даволанмоқда. Уларнинг 95 фоизи қониқарли аҳволда, 19 635 нафарининг аҳволи оғир.\n02 Апрель 13:06 43255\n02 Апрель 16:02 37714\n02 Апрель 16:25 36413\n02 Апрель 16:50 24223\n04 Апрель 14:33 24057


00:00 / 09.06.2009 | eski savollar | 10819\nАссалому Алайкум мухтарам Устоз! Ман Сизга битта савол билан мурожаат қилмоқчи эдим. Форумда бу савол аввал хам берилган экан. Яъни гап “Лавхи Бузург” дуоси ҳақида кетмоқда. Бундан аввал бир акамиз шу саволни берган эканлар, лекин саволларига жавоб ололмаган эканлар. Мен хам шу саволга жавоб олиш ниятида эдим. Сизга шу дуони суратини илова қиламан. Ушбу дуони изохида қуйидагилар: [“Лавхи Бузург” дуосининг аснодлари қуйидагича: у йигирма саккизта бўлиб, “Илми жафр” (“Жафр илми”), яъни Хизр алайхис саломга хос илмлардандир ва “Жоми ул Кабир” (Улуғ мажмуа) китобида зикр этилган. “Лавхи Бузург” 784 хонага эга бўлиб, 3136 харфни ўз ичига олади. Хар бир хонасига бир исм жойлаштирилган бўлиб, хаммаси бўлиб унда Худойи таолонинг 1001 исми бор. Махкур “Лавх” дан Каломи Раббоний 114 сураси хосил бўлади. Хар ким бу “Лавхнома” ни ўзи билан сақласа, ундаги хар бир хона баробарида биттадан фариштага бу “Лавхи Бузург” ни сақловчига нигоҳбонлик қилишга амр этилади. Агар уни сақловчининг душмани бўлса, душман уч холатдан айри бўлолмайди: ўлади, ё бутунлай кетади, ёхуд бўйсунуб келади. Қисқаси, душманлик қилолмайди. Бу “Лавхнома” Мулла Мусо ибн Мулла Боймуҳаммад Қассоб қўли билан Зул-қаъда ойининг йигирма олтиси 1300 йилда тамом бўлди.] – деб баён қилинган. Сизга мурожаат қилимшимдан мақсад, Сизнинг ушбу “Лавхи Бузург” дуосидаги фикрларингизни билиш эди. Олдиндан катта рахмат! Оллоҳ рози бўлсин! Илова қилинадиган сурат линки : Дуонинг изохи: [ъоде]ҳттп://имг.уз/имагес/255910Дуонинг изоҳи.жпг[/ъоде] Дуо: [ъоде]ҳттп://имг.уз/имагес/84064Лавҳи Бузург.жпг[/ъоде]\nБу маънода кўп марта айтилди. Мазкур дуо деб аталаётган ва бошқа дуоларнинг дарчаси асоссиз! Ҳақиқий суннатга мувофиқ дуолар “Ҳадис ва Ҳаёт”нинг дуолар китобида, “Исмул Аъзам” ва “Азкор” китобларида келган.


МХХ Ўзбекистонда миллиардлаб доллар фойда кўраëтган қудратли структурага айланди « Ўзбекистон Халқ Ҳаракати\nМХХ Ўзбекистонда миллиардлаб доллар фойда кўраëтган қудратли структурага айланди\n11 March 2017 - 19:23\nШавкат Мирзиëев 2016 йилнинг 8 сентябрида Ўзбекистон олий ҳокимияти тепасига келганидан бери унга берилган ваколатлар чегараси¸ мамлакатда ëпиқ эшиклар ортида давом этаëтган ҳокимият кураши ҳақида турли иддаолар илгари сурилмоқда. Бугунга келиб халқаро матбуот саҳифаларига ҳам кўчган шундай иддаолардан бирига кўра¸ Мирзиëев президент этиб сайланганига қарамай¸ Ўзбекистон сиëсатини белгилаëтган ягона раҳбар эмас.\nReuters манбалари иддао қилади…\nReuters агентлиги 7 март куни эълон қилинган “Эксклюзив: Ўзбекистон ҳукмдорлари ислоҳотлар бўйича низолашмоқда – манбалар” деб номланган мақолада¸ президент Шавкат Мирзиëев ўзбек иқтисодини ислоҳ қилмоқчи¸ лекин ҳокимиятга шерикчилик қилаëтган Рустам Иноятов бунга йўл қўймаëтир¸ деган иддао илгари сурилди.\nБу иддаони қувватлаш учун келтирилган биринчи мисолга кўра¸ Шавкат Мирзиëев Европа тикланиш ва тараққиëт банки билан 2007 йилдан тўхтаб қолган ҳамкорликни қайта тиклаш ва улар берадиган кредитлар ëрдамида мамлакат иқтисодини модернизация қилмоқчию бу ҳаракат МХХ раиси Иноятов қаршилигига учрамоқда. Агентликнинг ЕТТБдаги манбаси ҳам¸ ҳамкорликни тиклаш уриниши Иноятов қаршилигига дуч келганини айтган.\nReuters таянган дипломатик манбалар иддаосича¸ Ислом Каримовнинг ўлимидан сўнг мамлакатда ҳокимият учун очиқ курашга чап бериш мақсадида¸ гўë учовлон – Бош вазир Шавкат Мирзиëев¸ МХХ раиси Рустам Иноятов ва Бош вазирнинг 1-ўринбосари Рустам Азимов давлатни биргаликда бошқариш ҳақида келишувга эришган.\nАгентлик гаплашган дипломатик ва бизнес манбалар¸ учовлон аксар ҳолатларда келиша олмаëтгани боис¸ мамлакатда қарор қабул қилиш қийин ва олдиндан башорат қилиб бўлмайдиган бўлиб қолганини айтган.\n“Ҳамма масалада қарор беришда Мирзиëев¸ Иноятов ва Азимов ўртасида зиддият бор”¸ деган Reuters манбалари.\nМирзиëев қабул қилган Ғарб ва айрим Осиë ватандошларининг 2017 йил 1 апрелидан бошлаб Ўзбекистонга визасиз киритиш ҳақидаги қарор ижросининг 5 йилга кечиктирилгани¸ 15 январь куни қарорга айланиши кутилган валюта сиëсатини либераллаштиришга оид лойиҳанинг ҳамон кучга кирмагани ва Душанбе-Тошкент рейсларининг бир марта парвоздан кейин тўхтатиб қўйилгани¸ агентлик манбаларига кўра¸ бу зиддиятда ислоҳотчи Мирзиëевнинг эмас¸ унинг қудратли “шериги” Иноятовнинг қўли баланд келгани ифодасидир.\nҚоронғу хонада қора мушук ушлаш уриниши…\nИслом Каримов миясига қон қуюлиб комага тушган 2016 йилнинг 27 августидан бери Озодликка ҳокимиятга яқин турли манбалардан ҳокимият тақдири билан боғлиқ турли хабарлар келмоқда ва келишда давом этмоқда.\nБу жараëн ëпиқ эшиклар ортида¸ ниҳоятда кичик гуруҳ шахслар орасидаги сўзлашувларга оид бўлгани учун Озодлик уларни на тасдиқлаш ва на инкор этиш имконига эга.\nReuters илгари сурган ҳокимиятни шерикликда бошқаришга оид Мирзиëев¸ Иноятов ва Азимов ўртасидаги махфий келишув ҳақидаги иддаолар ҳам айнан тасдиқлаш имкони деярли йўқ иддаолар сирасига киради.\nКаримов ўлимидан сўнг ҳокимиятнинг қандай бўлинганию¸ ундаги сўнгги сўзни ким айтгани ҳақида Озодликка кўпинча бир-бирига зид иддаолар айтилмоқдаки¸ уларнинг бугун аксар ўзбекистонликлар қулоғига чалинган айримларини санаб ўтмасликнинг иложи йўқ.\n“Азимов ҳокимият тепасида эмас”\nУзоқ йиллар Ислом Каримовга ворис бўлиш эҳтимоли энг юқори деб чамаланган Бош вазир ўринбосари Рустам Азимов¸ Каримовнинг ўлимидан сўнгги бошқарув жараëнларидан яхши хабардор собиқ мулозимга кўра¸ посткаримов даврида ҳокимият йўналишини белгилаш ваколатларидан маҳрум бўлган.\n“Ҳеч қандай учлик йўқлигини¸ Мирзиëев ўтказаëтган мажлисларда унинг Азимовга қилаëтган муомаласи кўрсатиб турипти. Ҳозир ўзбекистонликлар Азимовни “товуқчилик”ка масъул амалдор, деб биладиган бўпқолди. Ҳукумат мажлисида Мирзиëев уни ўрнидан турғизиб¸ қишлоқ жойларда ҳамманинг уйида 100 тадан товуқ боқилишини сиз назорат қиласиз¸ дегандан бери бу ҳақда аскиялар кўпайиб кетди. Албатта¸ Азимов тажрибали ва пихини ëрган финансист. Ўзбекистондаги молия структурасини қурганлардан бири шу одам. У молиявий сирлар¸ хусусан¸ бадавлат элитанинг қанча пули қаерга бекитилганини яхши билгани¸ ҳатто уларнинг айримларига доступи бўлгани учун ушлаб турилипти. Лекин унинг бу ролда ҳукуматда узоқ қолиши даргумон”¸ дейди собиқ ҳукумат мулозими.\n“Путин Иноятов режасини бузди”\nОзодликка ўзини Олий мажлис депутатига яқин шахс, деб таништирган манба¸ 8 сентябрь кунги парламент қўшма мажлиси бошлангунга қадар кўпчилик давлатни бошқариш конституциянинг 96-моддасига мувофиқ Сенат раиси Ниғматулла Йўлдошевга ўтади¸ деган ишончда бўлганини айтади.\nБу манбага ишонилса¸ қўшма мажлиснинг олдиндан тайëрланган барча ҳужжат лойиҳаларида ҳам вақтинча президентлик ваколатининг уч ой давомида айнан Йўлдошевга топширилиши ëзилган ва бу лойиҳалар 8 сентябрь арафасида ўзгартирилган.\nБу кутилмаган ўзгариш муаллифи эса¸ манба иддаосича¸ Россия президенти Владимир Путиндир.\n“6 сентябрь куни Каримов қабрини зиëрат қилиш баҳонасида Самарқандда бир неча соат тўхтаб ўтган Путин бу ерда Рустам Иноятов¸ Зелимхон Ҳайдаров ва Татъяна Каримовани¸ Конституцияга зид тарзда бўлса ҳам¸ вақтинчалик президентликка Мирзиëевни қўйишга кўндирди. Бунинг эвазига¸ Каримовлар оиласининг дахлсизлиги кафолатланадиган¸ Иноятовнинг давлат бошқарувидаги аввалги қудратли роли сақлаб қолинадиган бўлди. Мирзиëев ана шу келишув натижасида 8 сентябрь куни муваққат президент бўлди¸ лекин давлатни бошқариш ваколатларини Иноятов билан бўлишишга кўнди. Аслида¸ Конституциянинг 96-банди айнан Иноятовнинг қўллови билан Мирзиëевнинг Каримов ўрнини эгаллашига йўл қўймаслик мақсадида киритилган эди”¸ деди ўзини ўзбек парламентига алоқадор деб таништирган Озодлик манбаси.\n“Мирзиëев, Иноятов – тенг кучли рақиблар”\nЎзбекистон хавфсизлик тизимига яқин бошқа бир манба Озодликка айни иддаони сал бошқача шаклда айтади.\n“Путиннинг ворис танлашда белгиловчи роль ўйнагани бор гап. Иноятов ва Мирзиëев¸ азалдан¸ бир-бирига рақиб¸ Каримов даврида бир-бирига қарши яширин кураш олиб борган¸ бир-бирига кучли компроматлар йиққан. Бир-бирини ëмон кўрса ҳам¸ улар қўлидаги кураш воситалари¸ иқтисодий ресурслар тенг кучли бўлгани учун¸ муроса қилишга мажбур. Путин уларнинг иккаласини ҳам қўллайди¸ чунки биридан қутулмоқчи бўлса¸ иккинчиси керак бўлади. Мирзиëев ҳокимиятни камида беш йилга Иноятов билан шерикчиликда бошқаришга кўнган ва шунга ҳозирча амал қилаяпти. Эътибор берсангиз¸ ҳокимиятга келгандан бери Мирзиëев ҳаммани¸ ҳатто Рустам Азимовни ҳам ëш боладек турғизиб қўйиб¸ танқид қилаяпти. Прокуратура¸ мелиса¸ вазир ва ҳокимларни обориб-опкелаяпти. Лекин ўзини гўë мамлакада МХХ деган қудратли структура ва унинг тепасида ўтирган қудратли Иноятов деган генерал йўқдек тутаяпти. Бирор марта МХХ деган сўзни оғзига олиб¸ танқид қилгани йўқ. Ваҳоланки¸ мамлакатдаги коррупциянинг бошида ҳам¸ адолатсизликнинг пойдеворида ҳам шу структурага берилган чексиз ваколатлар ëтибди. Нимадир фундаментал ўзгариш қилмоқчи бўлса¸ ана шу структурани бузишдан бошлаш керак. Лекин нимага бу ҳақда индамайди – чунки орада келишув бор”¸ деган иддаосини илгари суради хавфсизлик тизимидаги Озодлик манбаси.\nМХХ (Иноятов) нега ислоҳотларга қарши?\nОзодлик манбалари Иноятовни аксил-ислоҳотчи сифатида кўрилишига унинг шахсияти¸ шунингдек¸ у қарийб 25 йилдан бери бошқариб келаëтган тизимнинг ниҳоятда ëпиқ ва қоронғулиги асос беришини айтадилар.\n“МХХ Ўзбекистондаги ҳокимият ва иқтисод тизимларига бошдан оëқ сингиб кетган минг оëқлик махлуққа айланган. Бош прокурор¸ ИИВ¸ солиқ¸ божхона раҳбаридан тортиб¸ район даражасидаги ҳар бир лавозимга қадар¸ МХХ кадрлари ўтирипти. Ҳар қандай сиëсий-иқтисодий ўзгаришни буларга тегмай туриб қилиб бўлмайди. Бу эса¸ Иноятов қудратининг камайишига олиб келади. Унинг иқтисодий ислоҳотларга қаршилиги сабаби ҳам оддий. МХХ Ўзбекистонда конвертация йўқлиги боис мавжуд тўртта валюта курси орқасидан миллиардлаб доллар фойда кўраëтган қудратли структурага айланди ва бу сиëсатни ўзгартириш ана шу бойлик манбасидан айрилиш демакдир. Қариб¸ турли хасталиклардан қийналаëтган Иноятов буни қабул қилган тақдирда ҳам¸ у қурган структуранинг бунга кўниши қийин. Зиддият илдизи¸ манфаатлар тўқнашувидадир”¸ дейди Ўзбекистон хавфсизлик тизимига яқин Озодлик манбаси.\nАйни масалада фикр билдирган Озодликнинг Тошкент бошқарувидаги жараëнлардан яхши хабардор уч манбаси¸ Шавкат Мирзиëев ҳокимиятда қолиш учун нималарнидир ўзгартириш лозимлиги¸ хусусан¸ иқтисодни қисман бўлса ҳам ислоҳ қилиш лозимлигини тушунишига ишонишларини билдирди.\n“Ислоҳотчи деганда¸ мамлакатдаги сиëсий-иқтисодий тузум табиатини ўзгартириб¸ демократик¸ очиқ ва шаффоф давлат қурмоқчи¸ деб тушуниш нотўғри бўлади. Мирзиëев иқтисодда нималардир ўзгармаса¸ давлат идораларининг бедодлиги бироз жиловланмаса¸ узоқ ўтира олмаслиги мумкинлигини билади. Шунинг учун халққа ўз кунини кўриш¸ бизнес қилиш имконини бермоқчи. Бунга эса¸ ташқаридан инвестиция келмаса¸ бўлмайди. Инвестиция учун¸ валюта сиëсати либераллашиши¸ конвертация очилиши керак. Масалан¸ қўшни Қозоғистонда конвертация ҳам бор¸ иқтисодий эркинлик ҳам бор¸ айни пайтда¸ коррупция¸ хусусан¸ давлат бошқарувидагиларнинг энг сердаромад соҳаларни ўз назоратига олгани ҳам бор. Ислоҳотлар билан¸ Мирзиëев¸ лоақал шу Қозоғистон моделига яқинлашмоқчи. Бунинг тагида Мирзиëев ва яқинларининг Ўзбекистон бойликларини ўз қўлига олиш истаги йўқ¸ деб айта олмаймиз. Лекин давлатнинг 1- раҳбари сифатида у юзаки бўлса ҳам¸ ўзгаришларга қўл урмасликдан бошқа чораси йўқлигини билади”¸ деди Озодлик билан суҳбатда собиқ ҳукумат мулозими.\nРеаллик эмас¸ истакка эргашиш…\nОзодлик манбалари тақдим этаëтган маълумотлар¸ бошда айтиб ўтилгани каби¸ тасдиқлаш имкони деярли йўқ жараëнларга тааллуқлидир.\nАйни пайтда¸ бундай маълумот ва иддаолар халқаро агентликлар мақоласига мавзу бўлишдан ойларча олдин ўзбекистонликлар ўзаро суҳбатларидаги асосий мавзулардан бирига айланиб бўлган.\n“Шавкат Мирзиëв мамлакатни тўлиқ бошқараяптими ўзи? Рустам Иноятов яна қанча МХХ тепасида қолади? Мирзиëевнинг МХХ ва бошқа генералларга кучи етадими ўзи? Нега унинг айтган кўп гаплари амалга ошмаяпти? Нега у ўзи қабул қилган қарорларининг айримларидан яна ўзи қайтишга мажбур бўлаяпти? Мирзиëев ўзи айтгани каби Каримов сиëсатини давом эттирадими ëки уни секин-аста ислоҳ қилмоқчими?\nҲозирча бу саволларга аниқ жавоб Озодликда йўқ.\nПосткаримов даврининг жавоби бор жиҳати эса¸ ўзбекистонликлар¸ қолаверса¸ Ўзбекистонга қизиқиши бор ҳукумат ва халқаро тизимдагиларнинг янги ҳукуматдан ўзгаришлар¸ ҳатто катта ислоҳотлар кутаëтганидир.\nОзодлик суҳбатлашган таҳлилчилар фикрича¸ узоқ бу кутишдан сўнг ҳам маҳаллий¸ ҳам халқаро ҳамжамият кўриш-эшитишни истаганини реаллик ўрнида қабул қилишга ошиқмоқда.\nМирзиëвни ислоҳотчи¸ халқпарвар¸ адолатпарвар сифатида¸ Иноятовни эса¸ Каримов даврининг энг оғриқли жиҳатлари – қўрқув¸ ҳақсизлик¸ бедодлик рамзи сифатида кўриш¸ улар таъкидича¸ ана шу истак ифодаси бўлиши мумкин.\n“Агар Мирзиëев ва Иноятов ўртасида қандайдир келишув бўлса¸ бу сен халққа умид бериб¸ уни томошага қаратиб тур¸ мен эса¸ ҳар иккаламиз учун ҳам манфаатли бўлган авввалги тузумни қандай бўлса¸ шундай ушлаб тураман”¸ деган мазмунда бўлиши мумкин¸ дейди Озодликка посткаримов бошқарув моҳиятига оид иддаолардан яна бирини илгари сурган Ғарб таҳлилчиси.


"Hummer" бренди супер электромобиль кўринишида қайта тикланади - Халқ сўзи\n10:49 22 Октябр 2020 Дунё\nGeneral Motors компанияси Hummer брендини қайта тиклашга қарор қилди. Айнан шу ёрлиқ остида компания келгуси йил кузидан бошлаб Hummer EV “Edition 1” электр йўлтанламасини ишлаб чиқаришни бошлайди ва сотувга чиқарилади. Ҳозирча унинг намунавий кўриниши омма эътиборига ҳавола этилди.\nБуни қарангки, мазкур янгиликдан сўнг GM акциялари нархи ҳам кўтарилган. Масалан, чоршанба куни уларнинг ҳар бири 2,3 фоиз қимматлашган.\nЗамонавий уловнинг дастлабки нархи эса 112 595 доллар бўлиши маълум қилинди. 2023 ва 2024 йилдан бошлаб арзонроқ вариантлари тақдим этилиши кутиляпти.\nКомпания вакилларининг таъкидлашича, янги модель йўл танламайдиган супер юк ташувчи бўлиб, тенги йўқдир.\nHummer EV “Edition 1” уч двигателли тўлиқ ғилдирак тизимига эга, 3 сонияда худди спорт машиналари каби 100 км/соатгача тезлик олади. Соддалаштирилган пневмотик тизим ва «қисқичбақа режими» тўртта ғилдиракнинг бир вақтнинг ўзида айланишига имкон беради. Бу эса унга йўлдаги тўсиқларни деярли қийинчиликларсиз енгиб ўтиш имконини беради.\nБундан ташқари, модель 160 км.гача етадиган зарядни 10 дақиқада олади. Яна кўплаб янги технологиялар, жумладан, машинани магистралларда қўллар ҳаракатисиз бошқариш имконияти мавжуд.\nАйтиб ўтилганидек, унинг 2022 йилнинг кузида 100 минг долларлик ва 2023 йил баҳорида 90 минг долларлик нисбатан арзонроқ версиялари пайдо бўлади. Уларнинг тўлиқ қувват захираси 480 км. масофани босиб ўтишга етади.\n2024 йил кўкламида эса 400 км. қувват захирасига эга икки двигателли модели тақдим этилиши режалаштирилган. Унинг нархи 80 минг доллар бўлади.\n"Hummer EV учун битта мақсадимиз бор эди: энг кучли машинани яратиш", дейди бренднинг бош муҳандиси Ал Оппенгейзер.\n"У сузиш ва учишдан ташқари қолган барча ҳаракатларни қилади, деб ўйлайман, дейди GM вице-президенти Дункан Алдред. — Бу мукаммал машинага ўхшайди. Унда ҳар қандай харидор учун нимадир бор".\nКомпания электрда ҳаракатланадиган йўлтанламаслар ишлаб чиқариш лойиҳасига 2025 йилга қадар 20 млрд. доллар инвестиция киритмоқчи. Шу асосда бир йилда АҚШ ва Хитой бозорларида 1 миллионта электромобиль сотишни мақсад қилган.\nБу йўлда у 2021 йилда Cybertruck йўлтанламасини тақдим этишга ваъда берган Tesla ҳамда 2022 йилда F-150 электропикапини бозорга чиқаришни мақсад қилган Ford Motor билан рақобатга киришишига тўғри келади.


Бугун бутун жаҳонда автомобилсиз кун нишонланди. Тўғриси, ўзбекистонликларнинг жуда кўпчилиги бундан бехабар ҳам қолди. Чунки кўчаларда машиналар оқими камайгани йўқ, пиёда ёки велосипедда ишга отланганлар сони ортгани кўзга ташланмади.\nХалқ таълими вазири Шерзод Шерматов ишга пиёда отланиб, буни жонли эфирда ёритди.\nЯпониядаги элчимиз Муҳсинхўжа Абдураҳмонов ишга велосипедда отланиб, ватандошларни ушбу акцияда фаол иштирок этишга чорлади.\nТуризм ва спорт вазирлиги эса «Халқаро автомобилсиз кун» танловини эълон қилди. Туризм ва спорт вазири Азиз Абдуҳакимов раҳбарларни намуна бўлишга чақирди. Ўзи ҳам ишга велосипедда келди.\nУ бошлиқ велосипедчилар Экопарк томон ҳаракатланишди. Ғолибларга 27 сентябрь – Бутунжаҳон туризм куни бош вазир ўринбосари, туризм ва спорт вазири Азиз Абдуҳакимов томонидан мукофотлар тантанали равишда топширилиши эълон қилинди.\nТошкент ҳайвонот боғи жамоаси ишга автомобилларсиз велосипедда келиб, акцияга қўшилишди.\nПойтахт Тошкент шаҳрида соат 20:00дан бошлаб «Тунги велосайр» фестивали ўтказилди. У пойтахтдаги Махтумқули ва Мирзо Улуғбек кўчалари кесишмасидан бошланиб, «Янги Ўзбекистон» боғигача давом этди.\nДавлат божхона қўмитасининг Божхона институти раҳбарияти ва шахсий таркиби ҳам ишга пиёда ва велосипедда келишди. Қайд этиш жойиз, қўмитанинг жойлардаги бошқармалари ҳам акцияда фаол иштирок этишди.\nСамарқанд, Бухоро ва Фарғона шаҳарларида ҳам акцияга атаб пиёда юришлар ва велопойгалар ўтказилди.\nАкциядан мурод нима?\nЯнги аср бошидан буён 22 сентябр бутун жаҳонда автомобилсиз кун сифатида нишонланиб келмоқда. Бизда бу акция яқин ўтган йиллардан бошлаб, энди-энди оммалаша бошланди.\nАвтомобилсиз ҳаракатланишни тарғиб қилишдан мақсад, энг аввало, соғлом турмуш тарзини тарғиб қилиш бўлса, шунингдек, атроф-муҳитни автомобиллардан чиқувчи заҳарли газлардан ҳимоя қилиш, шунингдек, катта шаҳарларда автомобил тирбандлиги, жамоат транспорти тизимини ривожлаштириш масалаларига жамоатчилик эътиборини қаратишдир.\nБу куннинг юртимизда у қадар оммалашмаётганига сабаблардан бири — телевидение, матбуот ва интернет сайтларда бу акция етарли даражада тарғиб қилинмаётганидир.\nЎзи автомобилсиз куннинг бир йилда бир кун бўлиши ҳам унинг аҳамиятини пасайтиради. Бундай акциялар аввал ойига бир марта, кейинчалик ҳафтанинг маълум бир кунида ўтказилсагина одамлар онгига синга бошлайди.\nТирбандлик муаммосига дуч келган Хитойдаги айрим шаҳарларда автомобил давлат рақами жуфт ёки тоқ сон билан тугашига қараб, ойнинг жуфт ёки тоқ рақамли кунларида автомобилда ҳаракатланишни чеклаб қўйишган. Балким бизда ҳам шу каби тажрибалардан фойдаланиш керакдир?\nАкциянинг бизда оммалашмаётганига яна бир сабаб — шахсий транспорт воситаси билан ҳаракатланиш бизнинг менталитетимизда катта обрў, нуфуз даражасига кўтарилган. Пиёда юрувчилар, жамоат транспортидан фойдаланувчиларга ҳаётда ҳеч нарсага эришмаган омадсиз қатлам сифатида қаралади. Бунинг оқибатида кўпчилик ҳайдовчилар йўл ҳаракати қоидаларига беписанд, кўчаларда пиёдаларга йўл бермайди, албатта, бу ҳайдовчилик маданиятининг ўта пастлигидан ҳам далолат беради.\nЖамоат транспорти ривожлантирилиши шарт\nТошкент, Самарқанд, Наманган, Андижон каби йирик шаҳарларимиздаги раҳбарлар шаҳарда жамоат транспортини ривожлантириш масалаларига йилларки, панжа орасидан қараб келишмоқда. Бу ҳам шаҳарларимиз кўчаларида тиғиз вақтларда автомобиллардан иборат кучли тирбандлик ҳосил бўлишига сабаб бўлмоқда.\nЙирик шаҳарларимизда экологик тоза жамоат транспорти — трамвайлар, троллейбуслар, электробусларни жорий этиш борасида ҳеч қандай ишлар амалга оширилмаяпти. Мақтанадиганимиз — фақат Тошкент шаҳрида президент Ш. Мирзиёев ташаббуси билан метронинг янги линиялари ишга туширилди.\nАйрим шаҳарларимизда велойўлаклар шунчаки, хўжакўрсинга қилинаётгани, улар ҳеч қандай функционал вазифа бажара олмаслиги, улардан фойдаланиб бўлмаслиги мутахассислар томонидан айтилмоқда.\nСоғлом турмуш тарзи учун мана шундай янгиликларни жорий этиш керак экан, шунчаки билганича ишни бошлаш керак эмас. Ҳартугул, миллиардлаб пул сарфланмоқда. Аввало, шу нарсага ақли етадиган шаҳарсозлик, урбанистика, транспорт соҳаси мутахассисларини жалб қилиш керак. Биргаликда муҳокама қилиб, энг мақбул вариантларни ишлаб чиқиш лозим.\nАйтмоқчи бўлаётганим, бутун жаҳонда исботини топиб бўлган нарса — фақат жамоат транспортини ривожлантирибгина катта шаҳарларимизда автомобил тирбандлиги муаммосини ҳал қилиш мумкин. Кўчаларни кенгайтириш, кўприклар қуриш билан бу муаммо ҳал этилмайди, аксинча, баттар чигаллашади.\nШаҳарларимиз автомобиллар учун эмас, энг аввало, инсонларнинг бемалол ҳаракатланиши учун бўлиши керак.\nБу масалаларни фақат автомобилсиз ҳаракатланиш тавсия этилган кунда эмас, йил-ўн икки ой ўйлашимиз, вазиятни яхши томонга оғдириш учун раҳбарлар ҳам, жамоатчилик ҳам тинмасдан ҳаракат қилиши керак.\nАвтомобилсиз кунда эса, энг аввало, раҳбарлар қимматбаҳо хизмат автомобилларидан тушиб, пиёда юриб ёки жамоат транспортидан фойдаланиб, ўз шаҳридаги оддий аҳоли ҳар куни йўл юриб, қандай кун кечираётганини ўз танасида ҳис қилиб кўрса яхши бўлар эди.\nЯъни, бу хайрли ишни барча раҳбарлар доимо бош бўлиб бошлаб беришса, қолганлар давом эттиришади.


24-04-2016 | 14:57\nZAMIN.UZ / Спорт / 24 Апрел 2016 года272\nМўғилистон пойтахтида ўтаётган спорт курашлари бўйича Рио Олимпиадасига йўлланма берувчи квалификацион мусобақа давом этмоқда. Айни дамда учинчи кун доирасида эркин курашчилар баҳс олиб боришмоқда. Бу ҳақда "Sports.uz" хабар бермоқда.Бироз аввал -97 килограмм вазн тоифасида иштирок этаётган Магомед Ибрагимов Рио Олимпиадаси йўлланмасини нақд қилди. Дастлаб кореялик Жаеганг Ким, кейин эса япониялик Такеше Ямагучи доғда қолдирилди. Ярим финалда вакилимизга мўғилистонлик Худербулга Доржханд рақиблик қилди. Бу полвон ҳам енгилгач, Магомед финал билан бирга Олимпиада йўлланмасини ҳам нақд қилди. Ибрагимов олтин медаль учун арманистонлик Георги Кетоевга қарши баҳс олиб боради.-86 килограмм вазнда беллашаётган Умиджон Исманов ярим финалгача мардонавор етиб келди. Афсуски, финал учун кечган баҳсда америкалик Майкл Кохга, бронза медали учун кечган беллашувда эса польшалик Збигниев Барановскига мағлуб бўлди. Вакилларимиздан Ҳасанбой Раҳимов ва Нодиржон Сафаров медаллар учун курашдан эрта чиқиб кетишди.